نوێنەرایەتی كۆمەڵەی شۆڕشگێڕ و حیزبی دیمۆكراتی كوردستان كۆبوونەوە\nرۆژی سێشەممە رێكەوتی 21ی نۆڤەمبەری 2017ی زایینی هەیئەتێكی پەیوەندییەكانی حیزبی دیمۆكراتی كوردستان كە پێكهاتبون لە بەڕێزان، ئیبراهیم زێویەی بەرپرسی پەیوەندییەكانی هەولێر و ئامانج زیبایی كادری پەیوەندییەكان سەردانی دەفتەری نوێنەرایەتی كۆمەڵەیان كرد لە شاری هەولێر.\nسەرەتا لە لایەن كۆمیسیۆنی پەیوەندییەكانی كۆمەڵەی شۆڕشگێڕ كە بریتی بوون لە هاوڕێیان، ساڵح شەریفی بەرپرسی كۆمیسیۆنی پەیوەندییەكان و سامان ریشەساحێب جێگری پەیوەندییەكانی هەولێر پێشوازییان لێكرا.\nلەو دیدارەدا كە لە كەش و هەوایەكی دۆستانەدا بەڕێوەچوو، چەندین بابەت و خاڵی گرینگ كەوتنە بەر باس و هەردولا ئاڵوگۆڕی بیروڕایان لە سەر كرد.\nسەرتا هەر دو لا هاوخەمی و هاوسۆزی خۆیانیان لە هەمبەر كارەساتی بۆمەلەرزەكەی ئەم دوایانەی كوردستانی رۆژهەڵات دەربڕی و ئەو هەستە نیشتمانی و مرۆڤایەتیەی خەڵكی كوردستانیان لە بابەت بە هاناچوون و هاوكاری لێقەوماوان بەرز نرخاند.\nهەردوولا پاش لێكدانەوەی ئاڵوگۆڕە سیاسییەكانی ناوچەكە و كوردستانی رۆژهەڵات لەسەر هاوكاری و تێكۆشانی هاوبەشی حیزبەكانی رۆژهەڵات جەختیان كردەوە كە هاوكاری حیزبەكان هەنگاوێكی مێژوویی پێویستییەكی هەنووكەییە بۆ بزووتنەوەی رزگاریخوازی گەلی كورد لە كوردستانی ئێران.\nهەردولا خوازیاری ئەوە بوون كە ئەم هاوكارییانە بە كردەوە بچێتە بواری جێبەجێ كردن و بۆ ئەم مەبەستە ئەم دیدارەیان بە هەنگاوێكی سەركەوتووانە نرخاند.\nبزاڤی ئاشتی ناوخۆیی سەردانی ناوەندی هاوكاری حیزبەكانی كوردستانی ئێرانی كرد\nچەند ڕێکخراوێکی لاوانی ڕۆژئاوا سەردانی کۆمەڵەی لاوانی ڕۆژهەڵاتیان کرد


دووگیانى ئافرەتان لە 40 هەفتەدا (هەفتەى 13)\nلە هەفتەى سێنزەهەم ئەم پزیشکە پسپۆڕە باس لە دروست بوونى کۆ ئەندامى زاوزێى منداڵ دەکات، هرەوەها سێ مانگى خۆشى دایک دەست پێدەکات.\nدکتۆر گوڵاڵە محەمەد پسپۆڕى نەزۆکى و منداڵان لە ڕێگەى "وشە"ەوە هەفتەى سێنزەهەمى دووگیانى ڕوندەکاتەوە دەڵێ، لەم هەفتەیەدا کۆرپەلە ڕۆژ بەڕۆژ شێوەى مرۆڤ زیاتر وەردەگرێت، هەروەها جگەر دەست بە دەردانى زەرداو دەکات و پەنکریاسیش دەست بە دروستکردنى ئینسۆلین دەکات، ئەمە پێى دەوترێت هەفتەى سەرقاڵى کۆرپەلە.\nئەم پزیشکە پسپۆڕە دەڵێت، ئێستا سێ مانگى دووگیانى یەکەم تەواو لە سآ مانگى دووگیانى دووەمیت، ئەم سآ مانگە لە هەموو کاتەکانى ترى دووگیانى خۆشترە زۆربەى ناخۆشیەکان نامێنێت.\nدکتۆر گوڵاڵە دەڵێ، منداڵدانى دایک بەردەوام دەبێت لە گەورە بوون، بۆیە لەوانەیە هەست بەژانە زگ بکەیت، هەروەها کۆ ئەندامى زاوزێى منداڵ دروست دەبێت.\nئەو پزیشکە پسپۆرە لە ڕێی "وشە"ەوە بەردەوام دەبێ لە خستنەڕووی زنجیرە ئامۆژگارییەکانی بۆ ئافرەتان لە پرۆسەی سکپڕیدا و لە ئامۆژگارییەکانیداھاتوویدا باس لە قەبزى دایک دەکات و چەند ڕێنمایەکى پێویست دەخاتە ڕوو.\nهەفتەى دوانزەهەم، هه‌فته‌ى یانزه‌هه‌م، هه‌فته‌ى ده‌یه‌م، هه‌فته‌ى نۆیه‌م، هه‌فته‌ى هه‌شته‌م، هه‌فته‌ى حه‌وته‌م، هه‌فته‌ى شه‌شه‌م، هه‌فته‌ى پێنجه‌م، هه‌فته‌ى چواره‌م، هه‌فته‌ى سێیه‌م، هه‌فته‌ى دووه‌م، هه‌فته‌ى یه‌كه‌م.\nئه‌م بابه‌ته 3880 جار خوێنراوه‌ته‌وه


ئه‌مڕۆ په‌رله‌مانی كوردستان ژماره‌یه‌ك پڕۆژه یاسا تاووتوێ ده‌كات\n2019-10-22 [07:25 AM]\nبه‌پێی حوكمی بڕگه‌ی (یه‌كه‌م و دووه‌م) له مادده‌ى (16) و برگه‌ی (سێیه‌م) له مادده‌ی (18) و برگه‌ی (یه‌كه‌م و دووه‌م و سێیه‌م و چواره‌م و پێنجه‌م) له مادده‌ی (20)و مادده‌كانی (47، 48، 52، 54، 55، 56، 57) له په‌یڕه‌وی ناوخۆی په‌رله‌مانى كوردستان ـ عێراق، ده‌سته‌ى سه‌رۆكایه‌تیى په‌رله‌مان بڕیاریدا به‌رنامه‌ی كاری دانیشتنی ژماره (5)ى ئاسایی ساڵی یه‌كه‌م له خولــی پێنجه‌می هه‌ڵبژاردنی په‌رله‌مان له كات (11)ى پێشنیوه‌رۆی رۆژی چوارشه‌مه رێكه‌وتی 2019/10/23 به‌مشێوه‌یه بێت:\nیه‌كه‌م: خوێندنه‌وه‌ى یه‌كه‌م بۆ ئه‌م پێشنیازه‌یاسا و بڕیارانه‌ی خواره‌وه به‌پێی حوكمى ماده‌كانى (79 و 80 و 82)ى په‌یڕه‌وی ناوخۆی په‌رله‌مانى كوردستان.\n1 – پێشنیازی یاسای (ده‌زگای كۆنترۆلی جۆریی دڵنیایی له هه‌رێمی كوردستان-عێراق).\n2 – پێشنیازی یاسای (گه‌شه‌پێدانی خێزانی له هه‌رێمی كوردستان-عێراق).\n3 – پێشنیازی یاسای (داواكارى گشتی له هه‌رێمی كوردستان-عێراق).\n4 – پێشنیازی یاسای (داواكارى گشتی له هه‌رێمی كوردستان-عێراق).\n5 – پێشنیازی یاسای (ماف وئیمتیازاتی كه‌مئه‌ندام و خاوه‌ن پێداویستیی تایبه‌ت له هه‌رێمی كوردستان-عێراق).\n6 – پێشنیازی بڕیارى (پاراستنی مامۆستایان و رێبه‌ره په‌روه‌رده‌ییه‌كان له هه‌رێمی كوردستان-عێراق).\nدووه‌م: خوێندنه‌وه دووه‌مى پێشنیازی یاسای (به خاوه‌نكردنی ئه‌و زه‌وییانه‌ى زێده‌ڕۆییان له‌سه‌ر كراوه له سنوورى شاره‌وانییه‌كان له هه‌رێمی كوردستان-عێراق) به‌پێی حوكمى ماده‌كانى (87 و 88 و 89) له په‌یڕه‌وی ناوخۆی په‌رله‌مانى كوردستان.\nهاوکات، خوێندنه‌وه دووه‌می پێشنیازی یاسای (به خاوه‌نكردنی ئه‌و زه‌وییانه‌ی زیاده‌ڕه‌وییان له‌سه‌ر كراوه له سنووری شاره‌وانییه‌كان له هه‌رێمی كوردستان-عیراق) به‌پێی حوكمی ماده‌كانی (87 و 88 و 89) له په‌یڕه‌وی ناوخۆی په‌رله‌مانی كوردستان.


ماراسۆنی بەغدای نێودەوڵەتی لە "شەقامی مەرگ"ی پێشو - Yalla\nلە دوای ٣٨ ساڵ، بەغدای پایتەخت میوانداری ماراسۆنێکی نێودەوڵەتی کرد بە ئامادەوونی وەرزشوانی نۆ دەوڵەت. ئەوەی شایانی باسە، ئەم ماراسۆنە لە شەقامێکدا بەڕێوەچوو کە پێشتر بە (شەقامی مەرگ) لە کاتی توندوتیژییەکان ناسرابوو.\nئەم ماراسۆنە لە ڕۆژی هەینیی ٣١ کانونِی دووەمدا بەڕێوە چوو، لە ڕێگای فڕۆکەخانەی نێودەوڵەتییەوە دەستیپێکرد کە پێشتر بە “شەقامی مەرگ” ناسرابوو بەهۆی مەترسیداری ئەو ناوچەیە و کۆنترۆڵکردنیی لە لایەن ڕێکخراوی قاعیدەوە. شەقامی فڕۆکەخانەی بەغدادی نێودەوڵەتی درێژییەکەی ١٢کیلۆمەترە و فڕۆکەخانەی بەغداد بە ناوچەی سەوزەوە دەبەستێتەوە.\nشێوازی ماراسۆنەکە بەسەر پێنج درێژی جیاوازدا دابەشکرابوو کە ئەوانیش دوو کیلۆمەتری و چوار کیلۆمەتری و شەش کیلۆمەتری و هەشت کیلۆمەتر و دە کیلۆمەتری بوون. لە بنەڕەتدا ماراسۆنی نێودەوڵەتیی درێژییەکەی ٤٢ کیلۆمەترە بەڵام لەگەڵ ئەوەشدا ماراسۆنی بەغدادی نێودەوڵەتی سەرکەوتنێکی بەرچاوی بەدەستهێنا بە پێی ئەوەی ئەمە یەکەم ماراسۆنە لە پاش ساڵی ١٩٧٨ ەوە ئەنجام بدرێت.\nیەکێک لە رێکخەرانى ماراسۆنەکە هیواخوازە کە ئەم ماراسۆنە ببێتە هۆى جوانکردنى وێنەى بەغدا لەسەر ئاستى نێودەوڵەتی. “هیوادارین کە ئەم ماراسۆنە ببێتە یارمەتیدەر بۆ جوانکردنى وێنە بەغدا ونیشاندانى ئەوەى کە بەغدا هێمنە ودەتوانێت پاڵەوانیەتی نێودەوڵەتی میوانداری بکات” مەیسەم ئەلحەسەنى، بەرێوبەری راگەیاندنى یەکێتى یارییەکانی ئەتلێتیکی، کە رێکخەری ماراسۆنەکە واى وت.\nئەنجامى ماراسۆنەکە بە بردنەوەى چەندین وەرزشوانى تیمەکانى سودان ومەغریب و یەمەن وسوریا تەواو بوو. لەسەر ئاستى تاکەکەسی پیاوان بۆ درێژی ژ ١٠ کیلۆمەتری یاریزانى مەغریبی (حەسەن تۆریس) پلەى یەکەمى بەدەست هێناو هەریەک لە (عەبدولمونعیم یەحیا) و (عەبدوڵڵا تورجان) لە وڵاتى سودان پلەى دووەم و سێیەمیان بەدەست هێنا.\nهەرچی دەربارەی گروپی ژنانە خانمی سودانی (ئامینە بخیت) پلەی یەکەم و (هاجەر ئەلحەدێوی) پلەی دووەم و خانمی عێراقی (فەرەح ناز) پلەی سێهەمی بەدەست هێنا.\nلەسەر ئاستی کوڕان، یاریزانی یەمەنی ( یەحیا ئەحمەد) پلەی یەکەم و یاریزانی عێراقی (حسێن شەبیب) پلەی دووەم و (موسلیم باسم)ی عێراقی پلەی سێیەمی بەدەست هێنا.\nلەسەر ئاستی کچان دوو کچی عێراقی پلەکانی یەکەم و دووەمیان بەدەستهێنا بە جۆرێک (ڕەنا سلێمان) پلەی یەکەم و (ودیان کەریم) پلەی دووەم و (شوکران تورکی) پلەی سێیەم.\nلەسەر ئاستی کورانی گەنج یاریزانی یەمەنی( عەبدوڵا قوبانی) پلەی یەکەم و هەردوو عێراقیی (مستەفا ستار) و (حەسەن سەعد) پلەی دووەم و سێیەمیان بەدەستهێنا.\nلەسەر ئاستی کچانی گەنیجیش (لۆریس عزەت) ی سوری پلەی یەکەم و( زەینەب ئیبراهیم)ی عێراقی پلەی دووەم و (حەیات فەتاح) پلەی سێیەمی بەدەست هێنا.\nبۆ هەموو ئاستەکان بڕی ١٥٠٠ دۆلار بە براوەی یەکەم بەخشرا و ١٢٠٠ دۆلار بۆ براوەی دووەم. رێکخەران ئاماژەیان بەوەدا کە هەر دە یەکەمەکە خەڵاتی ماددی کراون.\nمەیسەم حەسەنی رایگەیاند کە هەموو خەرجی ماراسۆنەکە لەسەر یەکێتی یارییەکانی ئەتلێتیکی بووە و وەزارەتیش پشتیوانی بووە و هیچ کۆمپانیایەک نەبووەتە سپۆنسەر و گوتی: “لەمەودوا هەموو ساڵێک ماراسۆن رێکدەخەین. ساڵی داهاتوو ماراسۆنەکە بۆ ٢١ کیلۆمەتر درێژ دەکرێتەوە”.\nshort URL: https://yallairaq.com/ku/m6awx


دابەشكردنی مووچەی فەرمانبەران دەست پێ دەكاتەوە – تۆڕی میدیایی خەڵک\n2018/06/19 - 8:18 PM\nسەرچاوەیەك لەوەزارەتی دارایی و ئابوری ڕایدەگەیەنێت، وەك مانگەكانی ڕابردوو دابەشكردنی مووچە بەردەوام دەبێت.\nسەرچاوەیەك لە وەزارەتی دارایی و ئابوری هەرێم بە (خەڵك)ی ڕاگەیاند، بەگوێرەی ئەو داهاتەی مانگانە دەست وەزارەتی دارایی و ئابوری دەكەوێت لەداهاتی ناوخۆ و نەوت و ئەو بودجەیەی لەبەغداوە دێت دابەشكردنی مووچە هاوشێوەی مانگەكانی ڕابردو بەردەوام دەبێت.\nوتیشی، “لەسەرەتای مانگی داهاتوو وەزارەتی دارایی خشتەیەك ڕادەگەیەنێت و بەپێی داهات لیستی وەزارەتەكان و فەرمانگە و دەستەكان ڕادەگەیەنێت”.\nوەزارەتی دارایی لە ٥ و ٦ی هەموو مانگێك دابەشكردنی مووچە دەست پێ دەكات، بەپێی ڕاگەیەنراوێكی پێشووی وەزارەتی دارایی-ش، “وەزارەتی پێشمەرگە لەمانگی داهاتوو لەڕیزبەندی یەكەم وەزارەت دەبێ بۆ وەرگرتنی مووچە”.\nوەزارەتی دارایی فۆڕمێكی نوێ بۆ فەرمانگەكان دەنێرێت\nمالكی: دەیانەوێت داعش زیندوو بكەنەوە\nفەرمانبەران چاوەڕێی پلەبەرزكردنەوەن\nئەمساڵیش هەرێمی كوردستان بێ بودجە دەبێت\nبڕیارێك لە بەرژەوەندی فەرمانبەرە یەكێتییەكان دەدرێت\nلەسەر مووچە لە بەغداوە سكاڵا دژی حكومەتی هەرێم بەرزكرایەوە\nبڕیار لە زیادكردنی دەرماڵەیەكی فەرمانبەران دەدرێت\nعەبادی چی بە بەرپرسانی هەرێم وتووە؟\nبەرپرسێك هۆكاری بڕینی مووچەی فەرمانبەرانی هەرێم لە بەغدا ئاشكرادەكات


“ئاهەنگى تێکەڵ” چەند پەرلەمانتارێکى ئێرانى لە باڵوێزخانەى بەریتانیا توڕە کردووە\n15:03 چوار شه‌ممه 12 حوزه‌یران 2019\nچەند پەرلەمانتارێکى ئێران، لەسەر ئاهەنگگێڕانێکى نێو باڵوێزخانەى بەڕیتانیا هاتنە دەنگ و دژى تێکەڵاوى ژن و پیاون لەو ئاهەنگەدا.\nپاش ئەوەی باڵوێزخانەی بەریتانیا لە تاران، ئاهەنگێکى سازکرد و چەند میوانێکی ئێرانی لە پیاو و ژن بانگهێشتى ئەو ئاهەنگە کرابوون، چەند پەرلەمانتارێکی ئێران، باڵوێزخانەی بەریتانیایان بە شکاندنی دابونەریتەکانی کۆماری ئیسلامی ئیران تومەتبارکرد، بەوەی ئاهەنگەکە تێکەڵ بووە و ژن و پیاوى لە یەک شوێندا کۆکردووەتەوە، هەروەها خواردنەوە کحولییەکانیشی تیدا پیشکەشکراوە.\nئەو چەند پەرلەمانتارەى ئێران، داوایان لە عەلی لاریجانی، سەرۆکی پەرلەمانى ئێران کردووە، بە زوترین کات لێکۆڵینەوە لەو دۆسێیە بکات، تەنانەت داوایان کردووە وەزیری دەرەوەی ئیرانیش بانگهێشت بکرێت بۆ پێشکەشکردنى ڕوونکردنەوە.\nبەپێى یاساکانی ئێران، ئەنجامدانی ئاهەنگی تێکەڵ لە ژن و پیاو قەدەغەیە، ئەگەر تەنانەت ژن و پیاوەکانیش هاوسەری یەکتر بن دەبێت، شوێنى ژن و پیاوەکان جیا بن و تێکەڵى یەکتر نەبن.\nگەر لەسەر ئەو پرسە ئاوڕ لە مێژوو بدرێتەوە، لە ساڵی 2016 سوپای پاسدارانی ئێران هەڵیانکوتایە سەر ئاهەنگێکی باڵوێزخانەی ژاپۆن، باڵوێزی ئەو وڵاتەشیان بۆ ماوەیەک ڕاگرت، بە بەبیانوی سازدانی ئاهەنگی تێکەڵ.\nلەلایەکى ترەوە بەگوێرەى ئامارەکان، لە 22ى کانوونی دووەمی 2019 دەسەلاتدارانی ئێران لە شاری مازندەران، زیاتر لە 72 کەسیان دەستگیر کردووە، بە تومەتی بەشداریکردنی لە ئاهەنگیکی تێکەڵ و خواردنەوەی خواردنەوە کحولییەکان.


ئێکسپێرسیۆنیزم لە سینەمادا – KurdRawm\nئێکسپێرسیۆنیزم لە سینەمادا\nئێکسپرسیۆنیسم (Expressionism) ناوی قوتابخانەیەکی ھونەرییە کە لەو فۆڕم و قوتابخانە ھونەرییەدا ھونەرمەند زیاتر گرینگی دەدات بە دەربڕین لە رێگای روخسارەوە و ھونەرمەند دەتوانێت ھەستە زەینی و دەروونییەکانی خۆی بخاتەڕوو. ئێکسپێرسیۆنیسم ھەر لە سەرەتاوە وەک قوتابخانەیەکی ھونەری دەرکەوت کە گرینگی دەدات بە دڵەڕاوکەو خەم و ئازار و تەنیاییەکانی سەردەمی مۆدێڕن. ھەروەھا ئەونەریت و چوارچێوە باوانەی ھونەرەکان دەخاتە لاوەوەو رەتی دەکاتەوە کە دەست و پێ گرن. ئەوەی کە ھونەرمەندەکان دەیانویست چوارچێوە باوکان بخەنە لاوەوە، وای لە ئێکسپێرسیۆنیستەکان کرد بیر لە گۆڕینی دۆخی ھەبوو بکەنەوەو رێگایەکی نوێ تاقی بکەنەوە. ھەر لەم رووەوە دەکرێت ئێکسپێرسیۆنیسم بە یەکێک لە پێشەنگەکانی ھونەری پۆست مۆدێڕن بزانین.\nبناغەی ئێکسپێرسیۆنیسم لە کۆتاییەکانی سەدەی نۆزدەیەم و لە ئاڵمان شکڵی گرت، بەڵام لەدایکبوونی ئەم قوتابخانە ھونەرییە بە شێوەی فەرمی دەگەڕێتەوە بۆ ساڵی ١٩٠٣ و سەرەتای سەدەی بیستەمی زایینی. ئەم قوتابخانە ھونەرییە زۆر زوو لە ئاڵمان لایەنگری پەیدا کرد و ھونەرمەندان روویانکردە ئەم قوتابخانە نوێییە ھونەرییە، بەڵام ماوەیەکی خایاند کە لە ئەورووپا بڵاوبێتەوەو بگۆزرێتەوە بۆ شوێنەکانیتری ئەورووپا، بە تایبەت فەرانسە.\nبەڵام ئەم قوتابخانەیە دوای چەند ساڵا بوو بە یەکێک لە قوتابخانە ھونەرییەکان کە لە ئەورووپا لایەنگری زۆری ھەبوو. بەڵام سەردەمی گەشەسەندنی ئەم ئێکسپێرسیۆنیزم دەگەڕێتەوە بۆ سەردەمی سەرکوتکاری و ترس و دڵەڕاوکەی جەنگی جیھانی یەکەم. ھەستی سەرکوت و ترس و دڵەڕاوکە کە دەرئەنجایم جەنگ بوو، بوو بە ھۆی ئەوەی ئەم ستایلە ھونەرییە- کە مەبەستە سەرەکییەکەی دەربڕینی ئەم ھەستانەبوو- بە لوتکە بگات. دەکرێـ دەیەی بیستەمی سەدەی بیستەم بە دەیەی زێڕینی ئێکسپێرسیۆنیسم بزانین. بەمەشەوە تەمەنی ئەم قوتابخانە ھونەرییە لە ناوەڕاستی دەیەی ٣٠ی سەدەی بیستەمدا ڕووی لە ئاوابوون کرد. دوو ھۆکاری سەرەکی لەناچوون و ڕوو لە ئاوابوونی تەمەنی ئەم قوتابخانەیە دەکرێت بە شێوەی خوارەوە دیاری بکەین.\n١- ئەم قوتابخانەیە بە شێوەیەکی ڕادەبەدەر و بەرچاو گرێ درابۆوە بە دۆخی سیاسی و کۆمەڵایەتی ئاڵمانی دوای جەنگی جیھانی یەکەم و دەیەی بیستەم، بە شێوەیەک کە دەکرێت ئێکسپێرسیۆنیزم بە ئاوێنەی باڵانوێنی سەرجەم کەڵکەڵە و دڵەڕاوکەو ھیواو خۆزگەکانی خەڵکی ئاڵمان بزانین لە سەردەمێکی مێژوویی دیاریکراودا.\n٢- ھۆکاری دووھەمی لە ناوچوونی ئەم قوتابخانە ھونەرییە ئەوە بوو ھیتلەر بە تەواوەتی دژ بە ھونەری ئێکسپێرسیۆنیزم بوو، لەبەر ئەوەی ئەم قوتابخانە ھونەرییە ڕووی لە دەروونی کۆمەڵگا بوو و دژ بە دۆخی ھەبوو ھەڵوێستی دەگرت. ھەر بۆیە دوای بە دەسەڵات گەیشتنی ھیتلەر چاودێری قورسی خستە سەر لایەنگرانی ئێکسپێرسیۆنیزم.\nلە راستییدا ئێکپێرسیۆنیستەکان یەکێک لە دیارترین و جیدیترین نەیارانی حکوومەت و دەسەڵاتی نازی بوون، لەبەر ئەوەی نازییەکانیان بە دژە ھونەر دەزانی. ھەر بۆیە ھیتلەریش بە تەواوەتی دژی پەرەسەندن و بڵاوبوونەوەی ئێکسپێرسیۆنیزم بوو. بەڵام لە ئێستەدا ئێکسپێرسیۆنیزم خەریکە دووبارە زیندوو دەبێتەوەو کۆمەڵێک بەرھەمی سینەمایی بەرھەم دێت کە لە ھونەری ئێکسپێرسیۆنیزمەوە نزیکن. (فیلمەکانی تێم بێرتۆن، نموونەی دیاری ئەو فیلمانەن کە بە ئێکسپێرسیۆنیزمی ھاوچەرخ دەناسرێن)، ھۆکاری ئەوەش کە ھونەرمەندان روویان ھێناوەتە ئێکسپێرسیۆنیزم و فیلمی ئێکسپێرسیۆنیستی بەرھەم دەھێنن، دەبێ لە دۆخی کۆمەڵگادا ببینینەوە. ئەو ڕووداوانەی کە لەم چەند ساڵەی رابردوودا ڕوویان داوەو بە تایبەت شەڕە یەک لە دوای یەکەکان، لە شوێنە جیاوازەکانی دونیا، بە ھۆکاری سەرەکی زیندوو بوونەوەی ئەم ھونەرە دەزانرێت.\nلە دوای دەیەی ١٩٩٠ بە دواوە ھەستی ترس، بێباوەڕی و دڵەڕاوکە و ترس جارێکیتر باڵی بەسەر دونیادا کێشاوەو بە شێوەیەک ئەتوانین بڵێین دۆخێک خولقاوە کە لە دۆخی سەردەمی جەنگی جیھانی یەکەمەوە نزیکە کە سەردەمی گەشە سەندنی ئەم ھونەرەیە.\nسەردەمی دوای جەنگی جیھانی یەکەم، کە سەردەمێکی زۆر دژوار و ناخۆش بووە بۆ ئاڵمان، دەکرێت بە دەوڵەمەندترین سەردەمی سینەمای ئەم وڵاتە بزانین. پۆل رۆتا رەخنەگری ناسراوی سینەما لەم بارەوە رۆشتدەڵێت:” بە ئاوڕدانەوە لە سینەمای ئاڵمان لەم سەردەمەدا، بەوە دەگەین مەبەست لە دروستکردن و بەرھەم ھێنانی سینەما چی بوە”. سینەمای ئاڵمان لەم سەردەمەدا ئاوێنەی باڵانوێنی ئەو سەردەمی کۆمەڵگای ئاڵمان بوو. سەردەمی دوای جەنگی جیھانی یەکەم سەردەمی سەرکوتکاری، ترس و دڵەڕاوکەیە لە ئاڵمان و ئەم شتە لە سینەمای ئاڵماندا بە ڕوونی دەبیندرێت و رەنگی داوەتەوە.\nفیلمی خوێندکاری پراگی (ئۆسکارمی ١٩١٣) یەکەم نموونەی دیار و بەرچاوی سینەمای ئێکسپێرسیۆنیستییە. ئەم فیلمە ٤٥ خولەکییە، چیرۆکی کەسێکە کە ڕۆحی خۆی بە شەیتان دەفرۆشێت و فرۆشی رۆح دەکرێت بە کەڵک وەرگرتن بزانین لە شانۆنامەی فاوست بەرھەمی گۆتە. لە نێوان ساڵانی ١٩١٣ بۆ ١٩١٩ بەرھەمێکی بەرچاو لە سینەمای ئەڵمان بەرھەم نەھات کە بکرێت لە قوتابخانەی ئێکسپێرسیۆنیزمدا پۆلین بەندی بکەین، تا ئەوەی ساڵی ١٩١٩ سینەمای ئێکسپێرسیۆنیستی بە شێوەیەکی کوت‌وپڕ بە فیلمی نوێنگەی دۆکتۆر کالیگاری ( لە دەرھێنانی رابێرت ڤینە) بە لوتکەی خۆی گەیشت. نۆرینگەی دۆکتۆر کالیگاری، دەکرێت بە بەرھەمێکی سینەمایی بزانین کە خەریکی پێشبینی کردنە و پێشبینی سەرھەڵدانی دیکتاتۆرێکی وەک ھیتلەر دەکات. (ڤینە) دوای ئەم فیلمە، زۆری ھەوڵدا بگەڕێتەوە بۆ ئەم کارە سەرکەوتووەو جارێکیتر بەرھەمی لە چەشنی نۆرینگەی دۆکتۆر کالیگاری بەرھەم بھێنێت، بۆیە چەند فیلمێکی ئێکسپێرسیۆنیستی تری بەرھەم ھێنا، لەوانە دەستەکانی ئۆرلاک (١٩٢٤). سینەمای ئێکسێسپێرسیۆنیستی لە دەیەی ١٩٢٠دا، بە ھۆی ھەوڵ و کۆششی دوو کەسیترەوە لە لوتکەدا مایەوە. F.W.Murnauو فریتزلاینگ، ئەو دوو کەسە بوون کە سینەمای ئێکسێسپێرسیۆنیستی ئاڵمانیان زیندوو ڕاگرت لە دەیەی ١٩٢٠دا.\n(مۆرناو) بە دەرھێنانی فیلمی (نۆسفراتۆ) لە ساڵی ١٩٢٢، یەکێک لە باشترین فیلمە بێدەنگەکانی مێژووی سینەمای دروستکرد، ھەرچەند ناکرێت ئەم فیلمە بە تەواوەتی بە فیلمێکی ئێسکپێرسیۆنیستی بزانین، بەڵام شکڵی سێ گۆشە و گۆشەنیگای کامێرا، ئەبێت بە ھۆی دروستبوونی دۆخی ئێکسپێرسیۆنیستی. لە فیلمەکانیتری (مۆرناو) بۆ وێنە( دوایین پێکەنین -١٩٢٤) و (فاوست- ١٩٢٦)یشدا رەنگدانەوەو شوێن پێی ئێکسپێرسیۆنیزم بە تەواوەتی دەبیندرێت. (مۆرناو) ساڵی ١٩٢٧ پەیوەیست بوو بە ھۆلیوودەوەو فیلمەکانی بەرەبەرە تایبەتمەندی ئێکسپێرسیۆنیستییان لە دەست دا.\nبەڵام ( فریترلاینگ) تا دەیەی ١٩٤٠ درێژەی بە فیلمی ئێکسپێرسیۆنیستی دا و لەو چەند ساڵەی کارکردنیدا چەند بەرھەمی سینەمایی سەر بە ھونەری ئێکسپێرسیۆنیسمی بەرھەم ھێنا. لە دەیەی ١٩٢٠دا دوو فیلمی (جاڵجاڵووکەکان) و ( دۆکتۆر مابۆزەی قومارباز)ی بەرھەم ھێنا کە روانینی ئێسکپێرسێۆنیستیان بەسەردا زاڵە و سەرەنجام ساڵی ١٩٢٧ فیلمی (مێترۆپۆلیس)ی بەرھەم ھێنا کە تێچوویەکی زۆری ھەبوو و جارێکیتر سینەمای ئێکسپێرسیۆنیستی بردە لوتکە. فیلمی (مێترۆپۆلیس) بە شێوەیەک جگە لەوەی کۆمەڵگا لە مەترسییەکانی ژیانی ماشینی ئاگادار دەکاتەوە، پێشبینی ئەوەی کردبوو کە ھیتلەر یان کەسێکی وەک ھیتلەر سەرھەڵدەدات و بە شێوەیەک دەرکەوتنی وەھا دیکتاتۆرێکی بە گرینگ دەزانی بۆ دوورکەوتنەوەی ئاڵمان لەو دۆخە ترسینەرەوەی کە دوای جەنگی جیھانی یەکەم سەری ھەڵدابوو، بۆیە بە یەکێک لەو فیلمانە دەزانرێت کە لە لایەن نازییەکانەوە پەسەند دەکرا و زۆر گرینگی پێدەدرا لە لایەن نازییەکانەوە و بە شێوەیەک بۆ بانگەشە و پڕۆپاگەندایان دەزانی بۆ دەسەڵاتەکەی خۆیان.\nبەھەرحاڵ لانگ دوای ئەوەی سینەما لە سینەمای بێدەنگەوە بوو بە سینەمای دەنگدار، درێژەی بە فیلمە ئێسکپێرسیۆنیستییەکانی خۆیدا، فیلمی M(١٩٣١) فیلمێکی دەروونناسانە و کۆمەڵناسانەیە، فیلمێک کە نیشانە و دەرکەوتەکانی ئێکسپێرسیۆنیزمی بە ئاشکرا پێوە دیارە. لانگ دوای بەدەسەڵات گەیشتنی نازییەکان بەرەو ئەمریکا رۆیشت و لە ھۆلیوود خەریکی دروستکردنی فیلم بوو. بەمەشەوە ھیچکات تایبەتمەندی ئێکسپێرسیۆنیستی بەرھەمەکانی خۆی لەبیر نەکرد و ئەو تایبەتمەندییە بە فیلمەکانییەوە بە جوانی دیارە.\n(نۆرینگەی دۆکتۆر کالیگاری)١٩١٩\nنۆرینگەی دۆکتۆر کالیگاری دەکرێت بە بەرچاوترین نموونەی فیلمی ئێکسپێرسیۆنیستی بزانین کە سەرجەم تایبەتمەندییە ئێکسپێرسیۆنیستییەکانی پێوەدیارە. بۆیە لێرەدا وەک نموونە باس لەم فیلمە دەکەین وەک دیارترین نموونەی فیلمی ئێکسپێرسیۆنیستی. بیرۆکەی ئەم فیلمە ساڵی ١٩١٨ و دوای قەتڵی گومانئاوی کچێکی گەنج لە بازارێ (مەکارە)ی شارۆ ھامبۆرگ ، بە مێشکی شاعیرێکی خەڵک چێک بە ناوی (ھانس یانۆڤیچ)داھات و ئەو بە یارمەتی نیگارکێشێکی ئۆتریشی (نەمسایی) بەناوی کارل ماییەر، فیلمنامەی (کالیگاری) نوسی. ئەوان فیلمنامەکەیان خستە بەردەست (ئێریش پۆمەر) وەک بەرھەم ھێنەری ئەم فیلمەو (پۆمەر) رازی بوو بەرھەم ھێنانی ئەم فیلمە بگرێتە ئەستۆ. پۆمەر سەرەتا (لانگ)ی وەک دەرھێنەری ئەم بەرھەمە ھەڵبژارد، بەڵام (لانگ) ئەوکات خەریکی بەرھەم ھێنانی فیلمی (جاڵجاڵووکەکان) بوو. ھەربۆیە ئەو دەرفەتە کەوتە بەردەم (رابێرت ڤینە)ی نەناسراو کە دەرھێنەری شانۆبوو و بەم فیلمە ناوبانگی دەرکرد. نۆرینگەی دۆکتۆر کالیگاری زستانی ١٩١٩ بە سەرمایەی ٢٠ ھەزار دۆلار بەرھەم ھات و لە فێبریواری ١٩٢٠دا نمایش کرا. ناکرێت کاریگەرییەکانی ئەم فیلمە لە مێژووی سینەمادا، بە شێوەیەک کە بونیاد و ستراکچەری سینەمایی ئەم فیلمە لە بەشێکی زۆر لە بەرھەکانی ئەمڕۆدا دەبیندرێن\nئەم فیلمە بە شێوەیەک بە یەکێک لە یەکەم فیلمەکانی مێژووی سینەما دەزانرێت کە کات بە شێوەی ھێڵی ناچێتە پێش و لە چەند شوێن لە فیلمەکە فلاش باک دەبینین. ھەروەھا بادانەوەی گێڕانەوەیی کۆتایی فیلمەکە یەکێک لە یەکەم دیارترین بادانەوە گێڕانەوەییەکانە لە مێژووی سینەمادا. پلات و گەڵاڵەی فیلمەکە بەڕواڵەت سادەیە. (کالیگاری) کەسێکە کە توانای ھێپنۆتیزم کردنی ھەیە و دەچێتە شارێکی بچووکەوەو بە کردنەوەی دووکانی بچووک لە بازاری (مەکارە)، کەسێک بەناوی سێزار بە خەڵک دەناسێنێت کە بەدەم خەوەوە رێ دەکات. لەگەڵ ئەوەی ئەو دێتە ئەم شارەوە چەند کەس لە شارەکە دەکوژرێن و خەڵک گومانیان بۆ ئەو دەچێت، ئەو کاتەی بینەر لای وایە فیلمەکە لە کۆتایی نزیک بۆتەوە فیلمەکە بە بادانەوەیەکی گێڕانەوەی تووشی شۆکمان دەکات.\nکالیگاری لە دڵی ھونەری مۆدێڕندا لە دایک بوو. لە حاڵێکدا ھۆلیوود ھۆلیوود تەنھا سینەمای وەک پیشەسازییەک دەبینی بۆ پارە کەڵەکە کردن و پارە دەرھێنان. سینەمای ئاڵمان سەرکەوتنی ھونەری بەدەست ھێناو رێبازێکی ھونەرییانەی ھەڵبژارد کە بەم فیلمەوە دەستی پێکرد و بە فیلمەکانی (مۆرناو) و (لانگ) بەردەوام بوو. توانجی سیاسی لە فیلمەکەدا بە ڕوونی دیارە، ھەروەھا دەکرێت کالیگاری بە رەمز و سیمبۆلی ئێمپراتۆری پرۆس و سێزار وەک سێمبۆلی خەڵکانی ناوشیار و مەسخ بووی ئاڵمان بزانین. ھەروەھا ئەم فیلمە دەکرێت نیشانەی دەرکەوتنی ھیتلەر بێت کە کە خەڵکەی وەک بووکەڵە بەدەستەوە دەگرت و ھێپنۆتیزمی دەکردن و دونیای بەرەو جەنگێکی ماڵوێرانکەر برد. دیمەن و دێکۆری فیلم کە ئێکسپێرسیۆنیستی و شێوەکاری بوون، بە تەواوەتی لە خزمەت ئەو شتەدا بوون کە فیلمەکە بەدوایەوە بوو. دەربڕینی کێشەو گرفتەکان و سەرکوت و سەرکوتکاری زاڵ بەسەر کۆمەڵگدا. ھەربۆیە دەکرێت ئەم فیلمە بە دیارترین و کامڵترین فیلمی ئێکسپێرسیۆنیستی بزانین لە مێژووی سینەمادا.


◄ Resultaat: Found 654, page 1 of 66 Artikelen per pagina: 🗐 1 🗐 5 🗐 10 🗐 25 🗐 50 🗐 100\n👁 Dit item is 1,727 keer bekeken\n📊 115 هەزار ئاوارە لە کەرکوکدان Statistieken en enquêtes\n📅 Toegevoegd op Dec 15 2016 9:13PM\n👁 Dit item is 5,205 keer bekeken\nدواڕۆژ، عیماد جەباری فەرمانگەی کۆچ و کۆچبەرانی ک [ Meer... 👁] ✖ ✖ ✖ 0 0 ✔ 91% ✍ H.B. 15-12-2016 21:13:10\n📊 123 هەزار خێزانی عەرەب هاتونەتە کەرکوک Statistieken en enquêtes\n📅 Toegevoegd op Oct 23 2016 8:40PM\n👁 Dit item is 7,185 keer bekeken\nدواڕۆژ، سامان قوبادی بەڕێوەبەری بەڕێوەبەرایەتی گ [ Meer... 👁] ✖ ✖ ✖ 0 0 ✔ 91% ✍ H.B. 23-10-2016 20:40:55\n📊 125 هەزار هاوڵاتی سنووری کەرکوک و خورماتوو ئاوارە بوون Statistieken en enquêtes\n📅 Toegevoegd op Oct 21 2017 2:47PM\n👁 Dit item is 3,309 keer bekeken\nوەزیری کۆچ و کۆچبەرانی عێراق ڕایگەیاند، کە بەهۆی ئ [ Meer... 👁] ✖ ✖ ✖ 0 0 ✔ 93% ✍ H.B. 21-10-2017 14:47:00\n📊 15 هەزار ئاوارەی کەرکووک لە دەنگدان بێبەش دەبن Statistieken en enquêtes\n📅 Toegevoegd op Apr 10 2018 8:59AM\n👁 Dit item is 2,516 keer bekeken\nلە هەڵبژاردنی پەرلەمانی عێراقدا 15 هەزار ئاوارەی ک [ Meer... 👁] ✖ ✖ ✖ 0 0 ✔ 93% ✍ S.E. 10-4-2018 8:59:40\n📅 19-04-2020 - ژنێک لە کەرکوک خۆیی کوشت یان کوژرا Datum & Gebeurtenisen\n📅 Toegevoegd op Mar 1 2020 7:49PM\n👁 Dit item is 10,125 keer bekeken\nباکووری کوردستان - هاوسەرۆکانی هەدەپە لە نامەیەکد [ Meer... 👁] ✖ ✖ 14 0 ✔ 99% ✍ H.B. 1-3-2020 19:49:43\n📊 23 کەس بە ناسنامەی ساختەوە دەسگیراون لە شاری کەرکوک Statistieken en enquêtes\n📅 Toegevoegd op Aug 8 2017 2:13AM\n👁 Dit item is 3,875 keer bekeken\nسەرچاوەیەک لەبەڕێوەبەرایەتی هەواڵگری کەرکوک ئاشکرا [ Meer... 👁] ✖ ✖ ✖ 0 2 ✔ 81% ✍ S.E. 8-8-2017 2:13:38\n📊 300 هەزار ئاوارەی عەرەب نیشتەجێی کەرکووکن Statistieken en enquêtes\n📅 Toegevoegd op Dec 8 2014 9:58AM\n👁 Dit item is 9,421 keer bekeken\nچەند دەیەیەکە عەرەب نیشتەجێی پارێزگای کەرکووکن، یا [ Meer... 👁] ✖ ✖ 0 0 ✔ 91% ✍ H.B. 8-12-2014 9:58:01\n📅 30-05-2019 - عەرەب لە کەرکوک دەغڵودانی کورد دەسووتێنێت Datum & Gebeurtenisen\n📅 Toegevoegd op Apr 5 2019 2:54PM\n👁 Dit item is 1,882 keer bekeken\nباشووری کوردستان - شەوی رابردوو دوای ئەوەی داعش د [ Meer... 👁] ✖ ✖ 14 0 ✔ 99% ✍ H.B. 5-4-2019 14:54:29\n📊 33 هەزار خێزانی ئاوارە رو لەکەرکوک دەکەن Statistieken en enquêtes\n📅 Toegevoegd op Aug 4 2014 11:17AM\n👁 Dit item is 7,713 keer bekeken\nفەرمانگەی کۆچ و کۆچبەران لەکەرکوک رایدەگەیەنێت، 3 [ Meer... 👁] ✖ ✖ ✖ 0 0 ✔ 79% ✍ H.B. 4-8-2014 11:17:57\n📊 Statistiek Artikelen 378,960\nGerelateerde bestanden 46,532\n| Pagina wordt gegenereerd in: 4,274 seconde(n)!


زایینی: ٢٦-٠٧-٢٠١٥ - هەتاوی: ١٣٩٤/٠٥/٠٤ - ١١:٥٦ تاران قه‌باره‌ی فۆنت:\nکوردستان میدیا: لەشاری رەبەت هاووڵاتییەکی کورد لە ناو شار و لەنزیکی مزگەوتێکی ئەو شارە لەلایەن چەکدارێکی رێژیمی ئێرانەوە دراوەتە بەر دەستڕێژ.\nبەپێی هەواڵی ماڵپەڕی کوردستان میدیا، دوو شەو لەمەوبەر رێکەوتی ٢ی گەلاوێژ هاووڵاتییەک لەبەردەم مزگەوتی " جامیعە"ی شاری رەبەت بە بێ هیچ هۆکارێک دراوەتە بەر دەستڕێژی گوللە.\nشوناسی ئەو هاووڵاتییە کوردە " محەممەد وەستا رەحمانی" راگەیەندراوە و لەلایەن چەکدارێکی ناسراوی سەر بە رێژیمەوە تەقەی لێکراوە.\nهەتا بڵاوبوونەوەی ئەو هەواڵە کەسی تەقەکەرەکە دەستبەسەر نەکراوە.\nدەوترێت کە ماوەی دوو ساڵ لەمەوبەریش برایەکەی دیکەی محەممەد بە ناوی جەعفەر بە تەقەی هێزە چەکدارەکانی رێژیمی ئێران لە سەردەشت کوژرابوو.\nرێژیمی ئیسلامی ئێران بە پێی ئەو سیاسەتە بەسیج گیرییەی کە هەیەتی لە هەوڵی بە بەسیجکردنی خەڵکی کورد دایە و زۆر جاریش تاقم و دەست و پێوەندییەکانی چەکدار دەکات و وایان بار دێنن کە فشار بخەنە سەر خەڵک و ئەزیەت و ئازاریان بدەن.


ANF | "تورکیا دەیەوێت پارتی وەک هێزیکی کۆنترا (دژە گەریلا) بەکار بهێنێت!"\n"تورکیا دەیەوێت پارتی وەک هێزیکی کۆنترا (دژە گەریلا) بەکار بهێنێت!"\nراپەڕین مونزور ئەندامی دەستەى بەڕێوەبەریی پاژک رایگەیاند، تورکیا بە دوای شەڕەوەیە و دەیەوێت پارتی دیموکراتی کوردستان (پەدەکە) وەک هێزێکی کۆنترا (دژە گەریلا) بەکار بهێنێت. مونزور هۆشداریی دا، ئەو دۆخە کۆتایی بە پەدەکە دەهێنێت.\nیه‌كشه‌ممه, 27 Dec 2020, 11:42\nراپەڕین مونزور ئەندامی دەستەى بەڕێوەبەریی پارتی ئازادیی ژنانی کوردستان (پاژک) بە ئاژانسی هەواڵی فورات (ANF)ی راگەیاند، ئەگەر لەو دۆخەدا شەڕ رووبدات، ئەوە نابێتە براکوژی، بەڵکو دەبێتە خۆپاراستنی کوردان لە دژی هێرش و کۆمەڵکوژییەکان. داوای لە مرۆڤە شکۆمەند و خاوەن کەرامەتەکان و ئەوانەى لە ناو پەدەکەدا پێشمەرگایەتی دەکەن کرد، خۆیان لەو سیاسەتە نۆکەرییە بە دوور بگرن و هەڵوێست لە خۆیان نیشان بدەن.\n"ژنان دەبێت لە هەموو شوێن و ئاستێکدا خۆیان بپارێزن"\nمونزور لە سەرەتای وتەکانیدا سەرنجی خستەسەر هێرشەکانی دەوڵەتی تورک لە باکووری کوردستان لە دژی ژنان و وتی، "کۆمەڵکوژی، دەستدرێژی، توندوتیژیی زایەندی لە دژی ژنان و کچان لە تورکیا و باکووری کوردستان گەیشتووەتە ئاستێک، کە ئیدی ناکرێت وەک رووداوێک لێکدانەوەى بۆ بکرێت. ئێمە ئەوە بە پاکتاوکردنی بەرنامە بۆ دانراو و سیستماتیکی ژنان پێناسە دەکەین. سیاسەتێکی دەوڵەتە و هاوکات پەیوەندیی بە فاشیزمیشەوە هەیە. فاشیزم، بە سیاسەت و کردارە پاکتاوکارانەکانیان زۆرترین هێرش دەکەنە سەر ژنان. هەوڵ دەدەن کۆمەڵگەى کوردستان بەرەو داڕمان و داتەپین ببەن و ئەو دەستدرێژییانەی پیاو بکەن بە نەریت و کولتورێک. لە دژی ژنان و منداڵان سیاسەتێکی شەڕ بەڕێوەدەچێت، کە بە شکۆ، ئەخلاق و داهاتووی کۆمەڵگە یاری دەکەن و تێکیدەدەن".\nراپەڕین مونزور باسی لە تێکۆشانی ژنان لە دژی ئەو هێرشانە کرد و وتی، "ئێمە سڵاو لە تێکۆشان و پێداگریی ژنان لە دژی ئەو هێرشانە دەکەین. ئەوە وەستانەوە و بەرخودانێکی گەورەیە لە دژی فاشیزم. لە هەموو چالاکی و کارێکدا ژنان لە پێشەوەن. لە کەمپەین و هەڵمەتەکاندا لە پێشەوەن. پێویستی بە تێکۆشانێکی هاوبەش و چالاک هەیە. لە دژی فاشیزم پێویستی بە تێکۆشانی هاوبەشی پشتبەستوو بە بەرخودان و بەرەنگاری هەیە. لەلایەنی ژنانەوە گەورەترین و گرنگترین بابەت، کە دەبێت گفتوگۆی لەسەر بکەن، بابەتی خۆپاراستنە، چونکە هێرشی قورس، کۆمەڵکوژی و کوشتنی ژنانی زیادیکردووە. پێویستە ژنان لە هەموو ئاست و گۆڕەپانەکاندا خۆیان بپارێزین".\n"ئەو هێزانەى هێرش دەکەن، پێشمەرگ نین، بەڵکو کۆنتران"\nراپەڕین مونزور ئەندامی دەستەى بەڕێوەبەریی پارتی ئازادیی ژنانی کوردستان (پاژک) لە بەردەوامیی وتەکانیدا باسی لە هێرشەکانی پەدەکە بۆ سەر ناوچەکانی گەریلا کرد و وتی، "هێرش و گەمارۆ لەسەر ناوچەکانی گەریلا زیادیان کردووە. ئەو هێرشانە بۆ ئەوەیە، کە رێگا بۆ داگیرکەریی دەوڵەتی تورک خۆشتر بکەن و رەوایەتیی حیزبەکەمان لە باشووری کوردستان لە ناو ببەن. سەرباری نزیکایەتی و هەڵسوکەوتی دانبەخۆدانان و بەرپرسیارانەى بزووتنەوەکەمان، ئەوە دەبینرێت، کە ئەوان پێداگری لەسەر ئەو سیاسەتەیان دەکەن. روون و ئاشکرایە، کە لەو بابەتەدا ئەرکیان پێدراوە و ئەوانیش لە چوارچێوەی ئەو ئەرک و دیدەدا، کە پێیاندراوە دەجوڵێنەوە".\nراپەڕین مونزور باسی ئەوەیکرد، ئەو هێزانەى روویان کردووەتە ناوچەکانی گەریلا و هێرش دەکەنە سەر هێزەکانی گەریلا، هێزی کۆنترا (دژە گەریلا)ی تایبەتی هەواڵگری و سیخوڕین و وتی، "لەبەر ئەوەش دەبێت ئەو هێزە وەک پێشمەرگە سەیر نەکرێت. ناوی 'رۆژ، گوڵان و... هتد'یان بۆ داناون. پێشمەرگە خاوەنداری لەم خاکە دەکات، خاوەنی شکۆ و کەرامەتە و ناوێکی هەیە. بۆیە پێویستە بەو هێزانە نەوترێت پێشمەرگە. ئەو هێزانە، هێزی کۆنترای تایبەتن. لەو هێزە کۆنترایانەن، کە دەوڵەتى تورک بۆ شەڕ لە دژی ئێمە دروستیکردوون و بەکاری هێناون. ئەوان و تۆڕە سیخوڕییەکان هیچ جیاوازییەکان نییە. هەر خۆی ناتوانن پێشمەرگەى ئاسایی بنێرن بۆ ناوچەکانی گەریلا. پێشمەرگە خاوەن شکۆکان لە دژی ئەوە وەستانەوە. لەبەر ئەوەیە تاکتیکەکانی دەوڵەتى تورک تاقی دەکەنەوە. ئەوە عەقڵی دەوڵەتی تورکە، لە فاشیزمی ئەردۆغانەوە وەریانگرتووە.\nدەوڵەتی تورک بۆ ئەوەى شەڕ هەڵگیرسێنت، بۆ ئەوەى شەڕ قورس بکات، گەنجانی کورد و هاووڵاتییانی کورد بکوژێت، وەک دوژمنێکی سوێندخواردوو دوژمنایەتیی کوردان دەکات. ئەوە لە هەموو پارچەکاندا دەکات. لە گۆڕەپانی نێونەتەوەیی و ناوچەیشدا لە دوی هاندان و هەڵگیرساندنی شەڕە. دیپلۆماسییان، رێککەوتنە ئابوورییەکانیان، سیاسەت، ئایدۆلۆژیایان و هەموو شتێکیان لەسەر دوژمنایەتیکردنی کوردان بونیات ناوە. هیچ هێزێک نییە، کە سازشیان لەگەڵ نەکردبن بۆ لەناوبردنی تێکۆشانی کوردان، لەو چوارچێوەیەدا هەوڵ دەدات پارتی دیموکراتی کوردستان (پەدەکە) وەک هێزیک کۆنترا (هێزێکی دژە گەریلا) بەکار بهێنێت. دەبێت پەدەکە خۆی نەخاتە ژێر ئەوبارە و رێگا نەدات بەو شێوەیە بەکار بهێنرێت، چونکە ئەوە دەبێتە هۆی کۆتایهێنان بە پەدەکە. ئەوە لە بەرژەوەندیی گەلەکەمان لە باشووردا نییە، سوودی بۆ کوردان نییە".\n"پێویست ناکات سەبری پەکەکە تاقی بکەنەوە"\nراپەڕین مونزور ئاماژەی بە هەوڵەکانی گەل و هێزە سیاسییەکانی کورد بۆ رێگریکردن لە شەڕی ناوخۆیی کرد و وتی، "بە ناوی حیزبەکەمانەوە ئێمە بە بەرپرسیارانە لە دژی هێرشەکانی پەدەکە دەجوڵێینەوە، لە دژی هاوکارییان بۆ دەوڵەتی تورک بە دان بە خۆدانان و سەبرەوە دەجوڵێینەوە. بۆ؟ بۆ ئەوەى کورد بەهۆی ئەو شەڕەوە زیانی بەرنەکەوێت. بۆ ئەوەی دوژمن پێمان دڵخۆش نەبێت، تاوەکو ئەوە نەکەنە دەرفەت بۆ کوشتنی کوردان، بەڵام سەبریش سنوورێکی هەیە. ئەگەر لە دژی تۆ هێرشێک هەبێت، ئەو کاتە خۆپاراستن سروشتیترین کاردانەوەیە. هەر خۆی ئێمە هێزی پاراستنی گەلەکەى خۆمانین".\nمونزور رایگەیاند، ئەو دۆخە و پێگەی ئێستای پەدەکە بۆ کوردان بە مانای خیانەت و نۆکەرییە و وتیشی، "دەوترێت با شەڕی براکوژی روونەدات، بەڵام هەر خۆی لە دژی ئێمە شەڕ دەکرێت. ئێمە وەڵام نادەینەوە. ئێمە گولـلە ناتەقێنین. دەبێت ئەوە بە پەدەکە بوترێت. ئەو لە دژی پەکەکە شەڕی راگەیاندووە. ئەو لە دژی گەریلا شەڕی راگەیاندووە، هەموو رۆژێک لە باشترین و جوانترین رۆڵەکانی ئەم گەلە دەدەن و دەیانکەنە ئامانج. ئێوە پشتیوانی لۆجستی، هەواڵگری و هەموو جۆرە هاکارییەک پێشکەشی دەوڵەتی تورک دەکەن".\nمونزور ئەوەشی وت، "بۆیە لە شەڕ لەگەڵ دەوڵەتی تورک دا، لە راستیی ئەو شەڕەی ئێستادا پەدەکە بە شێوەیەکی روون و ئاشکرا بووەتە لایەن. لە دژی ئێمە شەڕ دەکات. دەبێت بە دڵنیاییەوە دەست لەو کارانەیان هەڵگرن، پێویست بەوە ناکات سەبری پەکەکە تاقی بکەنەوە".\n"شەڕ لە بەرژەوەندیی باشووردا نییە"\nراپەڕین مونزور ئەندامی دەستەى بەڕێوەبەریی پاژک داوای لە گەلی باشووری کوردستان کرد، لە دژی ئەوە خاوەنداری لە باشوور بکەن و وتی، "دەبێت لە بەرامبەر ئەو خیانەتەدا، لە بەرامبەر ئەو سیاسەتی نۆکەرایەتییەدا راپەڕن و بوەستنەوە. بەو خیانەتە، بە نۆکەری و رژاندنی خوێنی گەنجانی کورد سەرکەوتن بە دەست نایەت. ئەو گەلە سەری لەبەرامبەر سەدام دا نەچەماند".\nمونزور ئەوەشی وت، "دەبێت پەدەکە ئەوە بزانێت، کە سیاسەتەکانیان بە مانای کۆتایهێنانە بە باشوور، کۆتایهێنانە بەو گەلە. مەسەلەکە تەنها هێرشکردنە سەر پەکەکە نییە، تەنها هێرشکردنە سەر ناوچەکانی گەریلا نییە. دەوڵەتی تورک باشوور داگیر دەکات. ئەوەش بە پشتبەستن بە پارتی دیموکرتی کوردستان (پەدەکە) دەکات. چەندین کیلۆمەتر هاتووەتە ناو خاکی باشوور، دەیان بنکەى سەربازیی دروستکردووە، لە هەموو شوێنێکدا میت تۆڕی سیخوڕیی دروستکردووە. بازاڕی باشووریشی خستووەتە ژێر دەستی خۆی. لەگەڵ بەرپرسانی پەدەکە لەسەر نەوت و زۆر شتی تر رێککەوتن و بازرگانی دەکەن. لەبەر ئەوانە دەبێت گەلی باشوور خاکەکەى خۆی بپارێزێت، لە دژی دادۆشین و چەوسانەوە و داگیرکەری راپەڕێت. بۆ ئێمەى گەریلا و بزووتنەوەکەمان، ئەرکە کە باشوور بپارێزین. گەریلا بۆ ئەوە بە شێوەی فیداییانە شەڕ دەکات. ئێمە هەزاران شەهیدمان بۆ پاراستنی ئەم خاکە داوە. دەوڵەتی تورک و ناتۆ دەیانەوێت بە لاوازکردنی پەکەکە ئەو پاراستن و بەرگرییە نەهێڵن و دۆخ و کەشێکی وا دروست بکەن، کە دەست لە باشوور وەربدەن. لەبەر ئەوەش هێرشکردنە سەر پەکەکە بۆ بەرژەوەندیی باشوور نییە، بۆ بەرژەوەندیی عێراقیش نییە. بەپێی بەرژەوەندییەکانی گەلی باشوور نییە. رەنگە پەدەکە لەوەدا بیر لە بەرژەوەندیی خۆی بکاتەوە و بە بەرژەوەندیی خۆی بزانێت، بەڵام لە راستیدا لە بەرژەوەندیی ئەوانیشدا نییە.\nلەو دۆخەدا ئەگەر شەڕێک رووبدات ئەوە بە مانای شەڕی براکوژی نییە. ئەوە دەبێتە خۆپاراستن لە دژی خیانەت، لە دژی نۆکەری، لە دژی کۆمەڵکوژکردنی کوردان. ئەو مرۆڤە خاوەن کەرامەتانەى لە ناو پەدەکەدا پێشمەرگایەتی دەکەن دەبێت خۆیان لەوە بە دوور بگرن و هەڵوێست نیشان بدەن. ئەو مرۆڤانەى بە ناوی کوردایەتییەوە خاوەن هەڵوێست و تێکۆشانن، دەبێت هەڵوێستیان هەبێت. گەلی کورد، گەلی باشوورمان، پێویستە بگەنە ئەو ئاستە، کە بەپێی راستیی خۆیان و بەرژەوەندیی خۆیان سیاسەت بکەن و خۆیان بەڕێوەببەن. لەو بابەتەدا گرنگترین ئەرک دەکەوێتە سەر شانی گەلی باشووری وڵاتپارێزمان. هەستانەوە لە دژی خیانەت و نۆکەری ئەرکی سەرەکییانە. دەبێت رێگا نەدەن، پێگە و کیان، دەستکەوت و دەوڵەمەندییی باشووری کوردستان رادەستی دەرەوە بکرێت، دەبێت رێگا نەدەن خاکەکەیان داگیر بکرێت".


ئێستا کوردستان بە هێزتر و سەقامگیرتر و حکوومەتیش شەفافترە\nبڕیار كۆیی 07/12/2019 - 20:06 بڵاوکراوەتەوە لە كوردستان\nکەمێک پێش ئێستا مەسرور بارزانی، سەرۆکوەزیرانی هەرێمی کوردستان گوتارێکی سەبارەت بە تێپەڕبوونی ١٠٠ ڕۆژ بەسەر دەستبەکاربوونی کابینەی نۆیەمی حکوومەتی هەرێمی کوردستان پێشکەشکرد.\nئەمانەی خوارەوە بەشێکن لە مانشێتەکان و تەواوی گوتارەکەی سەرۆکوەزیرانن:-\nخزمەتی خەڵک بنەمای کارکرنمان بووە لە ڕۆژی دەستبەکاربوونمانەوە.\nهەرچی لە تواناماندا بێت دەیکەین بۆ خزمەتکردنی خەڵک.\nئومێدمان زۆرە حکوومەتی هەرێمی کوردستان لە ئاست چاوەڕوانی ئێوەدا بێت.\nپێشکەوتنێکی باش لە کۆبوونەوەکانمان لەگەڵ بەغدا بەدی هاتووە.\nڕووبەڕووی گەندەڵی بووینەتەوە.\nدڵنیایی زیاترمان لە بواری داهاتی گشتی و ناوخۆ داوە.\nئێستا کوردستان بە هێزتر و سەقامگیرتر و حکوومەتیش شەفافترە.\nچاوپۆشی لە گەندەڵی هیچ کەس و لایەنێک ناکەم.\nکاردەکەین بۆ ئەوەی تا کۆتایی ساڵ داهاتی ناوخۆ ٪٥٠ زیادبکەین.\nپێویستە خەرجییە گشتییەکان بە پێداویستییە لە پێشینەکان بێت.\nبەردەوام داتا و زانیاری لەبارەی داهاتی سامانە سرووشتییەکان خراونەتە ڕوو.\nهەر حکومەتێک بیەوێت خزمەتی خەڵک بکات، پێویستە حکومەتێکی ڕوون و شەفاف بێت.\nتا ئێستا بە سەدان فەرمانبەری وەهمیمان لە لیستەکان پاک کردووەتەوە.\nلە ڕێگەی ئینتەرنێتەوە، چەندین دەروازەی سنوورییمان بە یەکەوە بە ستوونەتەوە و ئێستاش بەردەوامین لە هەوڵەکانمان بۆ بەستنەوەی دەروازە سنوورییەکانی دیکە و فڕۆکەخانەکان بەو سیستەمەوە.\nئێستا فەرمانبەرانی حکومەت باشتر لە جاران پابەندن بە کاتژمێرەکانی کارکردنیان و بەوجۆرەش ڕایی کردنی مامەڵە و کاروباری هاووڵاتیان خێراتر و کاریگەرتر بووە.\nتا ئێستا توانیومانە داهاتی ناوخۆمان زیاد بکەین و کاردەکەین بۆ ئەوەی تا کۆتایی ئەمساڵ داهاتی ناوخۆ بە ڕێژەی 50٪ زیاد بکەین، ئەمەش لە ڕێگەی ڕێکخستنەوە و دانانی سیستەمێکی هاوسەنگی باج، کە ئامانجی خزمەتکردنی بەرژەوەندی گشتی بێت و بتوانێت، داهات بۆ خزمەتگوزارییە گشتییەکان دابین بکات.\nجڤاتی نیشتمانیی گۆڕان بەشداریکردنی بزووتنەوەکە لە حکوومەت هەڵدەسەنگێنێت


ویندۆز ٨ بە فەرمی بڵاوکرایەوە. – کەی ئای تی ئێن\nهەواڵ 26, تشرینی یه‌كه‌م 2012\nدوێنی کۆمپانیای بەناوبانگی ئەمەریکایی “مایکرۆسۆفت” لە شاری نیۆرک لە ئاهەنگێکی تایبەت دا بە فەرمی هەناردەکردنی ویندۆز ٨ی بۆ جیهان ڕاگەیاند و بڕیاردرا ئەمڕۆ هینی ٢٦ی ١٠ی ٢٠١٢ لەسەر هێلێش ئامادەی کڕین و داونلۆدبێت. لەم ڕووداوە تایبەتەدا دەستەی بەڕێوەبەرانی مایکرۆسۆفت چاویان بەچەند تایبەتمەندییەکی ویندۆز ٨ دا خشاند و جەخت لەسەر سەرکەوتووی ئەم وەشانەی ویندۆز کرایەوە کە لەسەر ڕەقە کاڵای زۆر کەم جۆرایەتی کاردەکات و پێش بینی ئەوەشیان کرد کە ڕێژیەیەکی زۆر بەکاربەر بە گەرمی بەخێرهاتنی ئەم وەشانە دەکەن.\nشایەنی باسە بەڕێوەبەری جێبەجێکاری مایکرۆسۆفت”ستیف باڵمەر” ئاماژەی بەوەدا کە ویندۆز ٨ باشترینی وەشانەکانە کە تا ئێستا ماکیکرۆسۆفت گەشەی پێدابێت و جەختیشی لەسەر کەمی کاتی هەڵبوون و کەم ویستنی پاتری و بێ کێشەیی بەرنامەکانی ویندۆز ٧ بۆ ویندۆز ٨ کردەوە.\nلە لایەکی ترەوە ستیف سنۆفسکی سەرۆکی بەشی ویندۆز ویندۆز لایڤ ئاماژەی بەوەدا کە ویندۆز ٨ بە چەندان کاتژمێر لە ١٩٠ وڵات تاقی کراوەتەوە و تا ئێستاش هیچ بەرهەمێکمان ئەوا لەلایەن بەکاربەران تاقی نەکراوەتەوە. مایکرۆسۆفت هیوا خوازە کە ویندۆز ٨ یش هەمان سەرکەوتنی ویندۆز ٧ تۆماربکات کە ٣ ساڵ لەمەوبەر تا ئێستا ٦٧٠ ملیۆن کۆپی (وێنەی) لێ فرۆشراوە.\nئەمەش ئاهەنگی بڵاوکردنەوەی ویندۆز ٨ بەفەرمی:


فرمێسكی منداڵێك بۆ بەرشە و میسی – Politic Press\nفۆتۆی ئەو منداڵەی بە درێسێكی بەرشەلۆنەی ژمارە 10 ی میسی چووە بۆ مەشقەكان تا تەماشای دڵبەرەكەی بكات و دواتر بۆی ئاشكرا بووە كە میسی لە مەشقەكاندا نییە و دانیشتووە گریاوە تۆڕە كۆمەڵایەتییەكان و میدیای ئیسپانیا و جیهانی هەژاند.\nلە كاتێكدا ئەو منداڵە تەنها عاشقێكی بەرشەلۆنە و میسیش دڵبەرێتی لە بەرشەلۆنەدا ئەو هەردووكیانی لە خۆیدا كۆكردۆتەوە گەرچی لە ژیانی ڕاستەقینەدا بەرشەلۆنە و لیۆ میسی لە ئێستادا زۆر زۆر لە یەكدی دوورن دڵی ئەو منداڵە و هەزارەها و ملیۆنەها هاندەری كوڕەكەی ڕۆزاریۆ و بلاو گرانە شكاوە و سارێژ بوونی نییە.\nئەم جۆرە دیمەنانە پرسیارگەلێك بە دوای خۆیدا دەهێنێت …. ئاخۆ ئیدارەی بەرشەلۆنە و لیۆنێل میسی ئاگایان لە دڵی ئەو منداڵە هەیە كێشەكانی نێوانیان تا كەی بەردەوام دەبێت؟ ئاخۆ چەندان و چەندان منداڵی تر وەك ئەو منداڵە بە دڵشكاوی بە درێسی بەرشەلۆنەوە چاوەڕێی لیۆ دەكەن بە دەربكەوێتەوە نەك هەر منداڵان بەڵكو گەورەكانیش و تەواوی هاندەرانی یانەكە لە كەتەلۆنیا و لە جیهانیشدا دیمەنی لەم شێوەیە پێویستی بە كۆمێنت و قسەی خوێنەری هەواڵەكە هەیە.\nیوڤی دێربی تۆرینۆی به زه‌حمه‌ت برده‌وه\nلاپۆرتا و کۆمان کۆبونەوە\nگۆڵەكانی یاری دۆرتمۆند و بروخ\nمانچستەر یوناید بەردەوامە لە بەخشینەوەی خاڵەکانی\nكۆمان باشترینی هەفتە بوو


كوردستان و كورد لە مێژوودا\nكه‌یوان ئازاد 01/05/2021\n(سوئییەكان) دەبنە یەكەمین كۆمەڵى نیشتەجێى كوردستان، كە ناویان چووبێتە تۆمارەكانی مێژووەوە. یەكەمین ئاماژەش بەوان، لە تۆمارێكی پادشايەكى سۆمەرى بە ناوى (ئى ئى ناتم/ 2470- 2430 پ.ز) هاتوو، كە سییەمین پادشاى دەوڵەتەكەى یەكەمى لەگەشى سۆمەرى بووە. ئەوەش كاتێك ئاماژەى بە بوونى نەژادێكى جیاواز لە خۆیان كردووە. ئەو ناوچەیەشى پادشای سۆمەری ئاماژەى پێ داوە و سوئییەكانى تێدا ژیاون، باشوورى كوردستانى ئێستا بووە.\nئەو پادشایە سوئییەكانى بە (سوبار) تۆمار كردووە. (سو) بە واتای ناوچەی (بەرز) و (بار) بە واتای دەرەوەی سنووری دەسەڵاتى سۆمەرییەكان. بەوەش (سوبار) بە مانای ئەو ناوچەیە هاتووە، كە كەوتبووە باكووری سنووری دەسەڵاتى سۆمەرییەكان. كاتێكیش سنووری دەسەڵاتى سۆمەرییەكان دیاری دەكەین، دەگەینە ئەوەی، كە سنووری ژیان و نیشتەجێبوون و دەسەڵاتى ئەوان لە ناوەڕاست و باشووری عێراقی ئێستا بووە. دەوڵەتەكەی لەگەشيش لە شوێنەواری لەگەشى مێژوویی باشوورى پارێزگاى زيقار بووە. بەو پێیەش بێت، (سوئییەكان) دانیشتوانی رەسەنی خاكی كوردستان بوون و دەكرێت وەك یەكەمین كۆمەڵى كوردستانى كۆن لێیان بڕوانین.\nخاڵێكى تر، كە پشتیوانیى ئەو رایەمان دەكات و ئەو كۆمەڵە دەكاتە یەكێك لە كۆنترین دانیشتوانەكانی كوردستان لە قۆناغی مێژووى كۆندا، تۆمارێكى ترى پادشایەكى تری سۆمەرییە بە ناوی (سۆشین/ 2036- 2028 پ.ز). ناوبراو چوارەم پادشای بنەماڵەی ئۆری سۆمەرییە، ئەو لە تۆمارێكیدا ئاماژەی بەوە داوە، كە ’’سوئییەكان وەك ئیلامییەكان دوژمنى سەرسەختى سۆمەرییەكانن و لە شاڵاوێكدا خەریكن شارى (ئوور) داگیر دەكەن‘‘(). بەو دەقەش بێت (سوئییەكان) بەشێك نەبوون لە سۆمەرییەكان و دانیشتوانی ناوەڕاست و باشووری عێراقی ئیمڕۆ، بەڵكوو وەك دوژمنى خۆیان سەیر كراون.\nلە تۆمارێكی ترى هەمان پادشادا، دەقیكی تەواو گرنگ و مێژوویی هاتووە، كاتێك باسی لە بوونى دەسەڵاتدارێك بۆ سوئییەكان بە ناوی (ئیرننا) كردووە. لەو تۆمارەدا هاتووە ’’ئێرننا فەرمانڕەواى ناوچەى سوو و زەوییەكانى كردا بووە‘‘(). ئەو دەقەش ئەوە دەخاتە روو، كە كەسایەتییەك بەناوی (ئیراننا) فەرمانڕەواى سوئییەكان بووە. بەپێی هەمان دەق (ئیرننا) لەلایەن (سۆشین)ەوە كراوە بە فەرمانڕەوای ناوچەی سوو و زەوییەكانی كردا، دواى ئەوەی توانیویەتی فەرمانڕەواكەیان لە دەسەڵات دوور بخاتەوە و دەست بەسەر ناوچەكانیدا بگرێت.\nدواى وردبوونەوەش لە هەردوو چەمك و زاراوەی (سووئى و كردا) دەگەینە ئەوەی، كە مەبەستە لە زاراوەی (سو) قەڵاى هەولێر بووە. زاراوەی (كردا)ش ناوچەكانی دەوروبەری قەڵاكە بووە، كە سوئییەكانی تێدا ژیاون و فەرمانڕەوایەتییان تێدا كردووە. (ئیراننا)ش ناوی ئەو فەرمانڕەوایە بووە، كە لەلایەن (سۆشین)ى پادشاى سۆمەری بۆ قەڵاكە دانراوە، دواى ئەوەى فەرمانڕەواكەی لە دەسەڵات دوور خستووەتەوە.\nدیاریكردنى (قەڵاى هەولێر)یش بۆ مەڵبەندی دەسەڵاتى سوئییەكان، دواى ئەوە هاتووە، كە كۆنترین مەڵبەندی ژیان و نیشتەجێبوون بووە لە كوردستان و بۆ ئەوكات گەڕاوەتەوە، كە دانیشتوانی كۆنی كوردستان لە پێدەشەكانەوە ڕوویان لە بەرزاییەكان كردووە و بەسەر تەپۆڵكە و گرد و چیاكانەوە قەڵایان دروست كردووە، تا لە دەستدرێژى و پەلاماردانی نەیارانیان دوور بكەونەوە، بەڵام بۆ ئەوە نەچوون، كە هێزى داگیركەرانی خاكەكەیان زۆر لەوە دەستكراوەتر و بەهێزتر بووە، بگاتە قەڵاكانيان و داگیریان بكات.\nباجى ئەو كارەى دانيشتوانى كۆنى كوردستانيش ئەوە بووە، كە ئەو كۆمەڵ و پێكهاتە و نەتەوانەى هەميشە لە بەرگریدا وەستاون، ڕووبەڕووی پاشەكشە بوونەتەوە، بەڵام ئەوانەی لە بەرەی هێرشدا بوون، ئەگەر لە ناوچەیەك پاشەكەشیان پێ كرابێت، كەمترین ناوچەی خۆیان لەدەست داوە.\nبە گەڕانەوەش بۆ هەردوو زاراوەی (سوبار) و (سوئى) دەگەینە ئەوەی، كە زاراوەی (سوبار) لای پادشاكەی شارى (لەگش) و زاراوەی (سوئى) لای پادشاكەی شارى (ئوور)، یەك زاراوەن بۆ دوو مەبەست. (سو) وەك ناوچەى بەرز و ناوچە بەرزەكانی باكووری دەسەڵاتى خۆیان و (سوئی)یش وەك دانیشتوانی ناوچە بەرزەكە بەكار هێنراوە. مەبەستیش لە ناوچە بەرزەكە خاكی كوردستان بووە. دیارە دانیشتوانەكەیشی ئەو نەتەوەیە بوون، كە دواتر بە (كورد) دەركەوتوون و ناسراون و ناویان چووەتە تۆمارەكانى مێژووەوە.\nلە مێژووی ژیانی سوئییەكان و دەسەڵاتدارییان بەسەر (قەڵاى هەولێر)ەوە بۆمان دەردەكەوێت، كە ئەوان خاوەن شارستانیەتێكی رەسەن و تایبەت بە خۆیان بوون. هۆیەكەش ئەوە بووە، لەلایەك توانیویانە بەسەر قەڵایەكەوە بژین و فەرمانڕەواییان هەبێت. لەلایەكی دیكەوە سەرنجی سۆمەرییەكان و لەنێو ئەوانیشدا چەند پادشایەكی سۆمەرييان بۆ لای خۆیان راكێشاوە، تا ناو و پێگەی جوگرافی و بەشێك لە شێوەی ژیانیان تۆمار بكەن.\nجیاواز لەو تۆمارانەیشى لەلایەن سۆمەرییەكانەوە بۆمان بەجێ ماوە، تا ئێستا نازانرێت ئەو ناوچە و قەڵایە لەلایەن خودی دانیشتواكەیەوە چی پێ گوتراوە و بە چی ناسراوە؟ ئەمەو نازانرێت پێش (ئیراننا)، كە لایەن سۆمەرییەكانەوە دانراوە، كێ فەرمانڕەوای قەڵا و ناوچەكەی كردووە و لە كام بنەماڵە و خێڵ و ناوچە بووە؟\nهەروەها نازانرێت دواى خۆی كێ چووەتە شوێنى؟ هەروەها هیچ زانیارییەكی وەها سەبارەت بە ژیانی سیاسی و كۆمەڵایەتی و ئابووری و فەرهەنگی نەزانراوە، جگە لە چەند ئەگەرێك، كە ئەوانیش تەنیا بۆچوونن لەسەر كۆی ژیانی سیاسی لە ناوچەكانی تری جیهان. بەوەی سیستەمی سیاسی لای سووئییەكان بۆماوەیی و پشتاوپشت لە باوكەوە بۆ كوڕ بووە. شوێنەواری قەڵاكەش دەری دەخات، كە قەڵاكە خاوەنی كۆشكی پادشایی و گەرماو و بازاڕ و چەند گەڕەكێكی نیشتەجێ بووە.\nئەمەو خودی قەڵاكەش (چوار) دەرگای هەبووە و هەر دەرگایەك ڕووی لە ئاراستەیەكی جوگرافی كردووە. واتە دەرگایەك ڕووی لە باكوور و دەرگایەك ڕووی لە باشوور و دەرگایەك ڕووی لە خۆرهەڵات و دەرگایەكی تر ڕووی لە خۆرئاوا. هەر ئەوەش وای لە ئاشوورییەكان كردووە، لەدواى سۆمەرییەكان زاراوەی (ئەربائێلۆ) واتە (شارى چوار خودا) لەو قەڵایە بنێن. بەهۆی ئەوەی بەسەر هەر دەرگایەكی دەروازەكانی شارەوە، بتێك دانراوە، تا شار و قەڵاكەیان لە دەستدرێژیی دوژمنانیان بپارێزێت. هەورەها بە تێگەیشتن لە تۆبۆگرافیی ناوچەكە و قەڵاكە، بۆمان ڕوون دەبێتەوە، كە سوئییەكان چیانشین بوون و بە پشتبەستن بە پێگەی جوگرافیی ناوچەكە، ژیانی خەڵك و دەسەڵاتى خۆيان بەڕێوە بردووە.


لە پەراوێزی نیشتمانپەروەریدا – Denegkan\nbydengekan\tJanuary 29, 2014\tگشتی\n١ ـ ساڵی ٢٠١٣ ، سەروەختێ هەڵبژاردەی تۆپی پێی وڵاتی نێجیریا گەشتە قۆناخی فینال و دەبوو رووبەرووی هەڵبژاردەی وڵاتی بورکین فاسۆ، بۆ بەدەستهێنانی جامی ئەفریکا بێتەوە، چەند رۆژێ بەر لە سازدانی یاریی کۆتایی، ژنەلەشفرۆشەکانی نێجیریا، بە هەواڵێکی سەیر و سەمەرە میدییەکانی جیهانیان ئەبڵەق کرد. کاتێ رایانگەیاند، گەر بێتوو هەڵبژاردەی نێجیریا، یارییەکە بباتەوە و جامەکە بەدەست بهێنێ، بۆ ماوەی هەفتەیەک، کاری لەشفرۆشییەکەیان دەکەن بە خۆڕایی. بە واتایەکی دی بێ بەرانبەر تا حەوت رۆژ، هەر کەس ئارەزووی ئەو کارەی هەبێ، دەتوانێ لەگەڵیاندا جووت ببێت. بە کورت و کرمانجی ئەم کارە دەکەن، بەرامبەر بەخۆشی و شانازیکردن بە سەرکەوتنی وڵاتەکەیان لە یاریی تۆپی پێدا. مەسەلەیەکی حاشاهەڵنەگرە،گەر ئامانج رزگارکردنی وڵاتەکەیان بوایە، بێگومان ئامادەی خۆبەختکردنی زیاتر بوون. بێژەرە ئەڵمانییەکەش کۆمۆنتێتی داو گوتی:تۆ بڵێی لەئەڵمانیاش شتی وا روو بدات؟!.\nئەو چرکەساتەی لە رادیۆی ئەلمانیا، گوێم لەم هەواڵە بوو، یەکەوراست خەیاڵم بەرەو لای ئێمەی کورد، فڕی و بەسەر چڵەپۆپەی رۆشنبیرانەوە نیشتەوە. بەراوردکردنەکە بەدەست خۆم نەبوو،چونکە هەواڵەکە هێندەی جوڵاندم، خێرا هێزە ناوەکییەکەم ناچاری کردم، ئەو کارە بکەم.\nئیدی، ئیستێکم کرد و لەگەڵ خودی خۆمدا کەوتمە تاوتێکردنی ئەم باسە هەژێنەرە و پرسیم : میللەتی نێجیریا، هەر نەبێ، ساڵانێکی زۆرە خاوەنی قەوارەی سیاسی خۆیەتی. ناو و نەخشە و ئاڵای بە دنیا ناسراوە و مەترسییەکی جددی لەسەر قەوارەی نییە. لەگەڵ ئەوەشدا، هەستی نیشتمانپەری، لەفرۆش و سۆزانییەکانی هێندە بەرزە، داخۆ دەبێت، هەستی رۆشنبیرانی میللەتی بندەست و چەوساوەی وەک کورد، چۆناوچۆنی بێت؟!. و بەرانبەر بە پرسە نەتەوەییەکان چ هەڵوێستێکیان هەبێ!.\nئەفسووس ، ساتێ لەم بەراوردەدا، پانۆڕامای گوتار و رەفتاری رۆشنبیرانی گەلەکەمم هێنایە بەرچاو، گەلێ کورتییان هێنا.ـ لەم وتارەدا مەبەست لە رۆشنبیران، ئەو لەشکرە قەڵەم بەدەستەی حیزبەکانە، ئەوانەی بە ئاشكرا و بە دەمامکەوە، ئۆپۆرتۆنیستانە،خۆیان کردۆتە وەستای پینەوپەڕۆکردنی سیاسەتی حیزب ـ .\nئاخر لە کەسمان شاراوە نییە، بەشە هەرە زۆرەکەی رۆشنبیرانمان، نەک بە هیچ سەرکەوتنێکی کورد ئاسوودە نین، بگرە هەتا پێیان بکرێ خۆ دەکەنە ئاستەنگ و رێگر لەبەدەم هەنگاوەکانی پرۆسەی کوردایەتیدا. بێ شەرمانە، هەزاران چیرۆک و سەدان فەلسەفە و دەیان تیۆریی دادەتاشن و قسە پوواوەکانی ئێرە و ئەوێ دەجوونەوە، تاکو بیسەلمێنن، کورد شایانی سەربەخۆیی و دەوڵەت نییە. تێکڕای ئەم هەست و هەڵوێستانەشیان لە روانگەی سیاسەتی ئەو حیزبانەوە سەرچاوەی گرتووە، کە لەسەر بنەمای ستراتیژی داگیرکەرچێتی هەڵچنراون، یاخود بۆ ئایدۆلۆژیایەکی نامۆ بە کۆمەڵگەی کوردی و ناکۆک بە بەرژەوەرندییە نەتەوەییەکان فیداکاریی دەکەن.\nچەند سەیرە،ئەم بەڕێزانە، نەخشە و سنوور و ئاڵا و فەرهەنگ و تەنانەت سیستەمی دەوڵەتانی داگیرکەری کوردستان، تورکیا، ئێران، ئێراق و سوریایان بەسەروبەرەوە پەسەندە و بە نیشتمانی دایکی خۆیانی دەزانن و دەبنە قەزاوەگێڕی. لە کاتێکدا نەخوێندەوارانیش لەوە ئاگادارن، کە ئەم دەوڵەتانە زۆڵەکن و بەچکەی ناشەرعی ئیستعماری ئینگلیزی و فەرەنسین. کەچی بەناو رۆشنبیرانمان!!،خۆ دەکەنە قەرەوڵی پاراستنی یەکێتی سنووری ئەم دەوڵەتانە و بەرەو ئازادیی و سەربەخۆیی نەتەوەیی ـ بە بیانووی داتاشراوی جۆراوجۆرەوەـ یەک تاکە شەقاو لە پێناوی کورد دا هەڵنانێن.\nگریمان مەسەلەکە کتومت، وەک قسە و راگەیاندنەکانی ئەوانە، بنەما پێویستەکانی دامەزراندنی دەوڵەت،هێشتا لە ئارادا نین. لێ ئەو بەڕێزانە، خاوەنی یەک تاکە پرۆژە نین، هیچ کام لەو بنەمایانە بخوڵقێنێ. کار لەسەر هیچ بنەمایەک ناکەن، پرۆسەی رزگاریی کاراتر بکات، ئەم دەستە و تاقمە نە خۆیان کارێک دەکەن و نە رەزامەندن هێز و لایەنێکی دیکە قسە لەسەر ئەم پرسە چارەنووسسازە بکات. لای ئەم بەناو رۆشنبیرانە، ئەوەی دەمێنێتەوە، هەڵبژاردنی سەنگەری ناحەزیی و دوژمنکاری ویست و داخوازییە رەوا نەتەوەییەکانە و زارقەرەبالغانە کاوێژکردنەوەی تیۆرییە سواو و ناواقعییەکانی ناو کتێبە تۆز لێنیشتووەکانە، بە ئامانجی ئەوەی هەوڵ و خەباتی کوردایەتی، هەرگیزاو هەرگیز دامەزراندنی دەوڵەتی لێ شین نەبێت. ئەم لەشکرە دەمامک داماڵراوانە،زۆرجاران لە بری داگیرکەران و دوژمنان ، یەخە بە کوردایەتی دەگرن و پلان و نەخشەی ئەوان بە ئاگایی بێت، یاخود بێئاگایی پێڕەو دەکەن.لێ ئەو وانەکانە!!، لە مێژە دەمامکەکانیان بە رووەوە نەماوە و رووخساریان بەدیار کەوتووە، باش دەزانن سەرباری رۆڵی نەگریس و گێرەشێوێنییان، هێشتا لەدەرەوەی ڕەوڕەوەی بەرەوپێشچوونی دۆزی نەتەوایەتی لەدەرەوەی ویستی ئەوان، وەدەچەرخێ. باش دەزانن، هیچ هیزێک،چەند هەژموونیشی هەبێ، ناتوانێ ئیرادەی نەتەوەیەک تا سەر بتاسێنێ .\nوتراوە: “ئەوەی نیشتمانی خۆش نەوێ،هیچی خۆش ناوێت”.\n٢ـ وەرزش لە دنیای ئیمڕۆدا و بە تایبەت یاریی تۆپی پێ، بە جۆریک بۆتە خالیای خەڵکی و فراوان بووە و پەلی بە هەموو لایەکدا هاویشتووە، کەم یاری هەیە بەهەزاران و ملیۆنان بینەری نەبێت. مرۆ گەر خۆیشی وەرزشدۆست و لایەنگری یانەیەک نەبێ، وا کەسێک لە خێزانەکەی، یاخود هاورێیەکی دەبێت، هاندەری یانەیەکە بێت و ئارەزووی بینینی تۆپی پێ بکات.\nهەڵبەت لە جیهاندا، هەردوو یانەی بەشەلۆنە و ریال مەدرید دیارترین ئەو یانانەن، کە زۆرتین جەماوەریان هەیە و یاری و پێشبڕکێ و مێمڵی و رکەبەریی نێوانیان هێندە گەرم و بەهێز و پڕ لە خڕۆشە، گەلێک جاران کێشەش بۆ هاندەران دروست دەکات. یاری نێوان ئەم دوو یانەیە بە یاری کلاسیکۆ ناوزەدکراوە و بە ملیۆنان تەماشاچی لەسەرتاسەری جیهاندا هەیە.\nناوبراو، ئەستێرەیەکی درەوشاوەی مێژووی تۆپی پێیە و تا ئێستا، چوارجار لەسەر یەک بە باشترین یاریزانی جیهان هەڵبژێردرا و بۆتە مایەی ئەوەی یانەکەی “بەرشەلۆنە”: چەندین خەڵاتی گەورە لەسەر یەک، بەدەست بهێنێ. ناوبراو بە ڕەچەڵەک خەڵکی ئەرجەنتینە و یاریزانی هەڵبژاردەی وڵاتەکەشێتی.\nخاڵی باڵکێش ئەوەیە، ئەم یاریزانە، کاتێ بۆ وڵاتەکەی یاری دەکرد، ماوەیەکی باش نەیدەتوانی هیچ گۆڵێک تۆمار بکا و هیچ رۆڵێکی نەدیووە بۆ سەرکەوتنی وڵاتەکەی. لێ کاتێ بۆ یانەی بەرشلۆنە یاریدەکرد، بە گۆلێک و دوو گۆڵ و هاتریک ـ واتە سێ گۆڵ ـ و سوپەرهاتریکیشەوەـ واتە چوارگۆڵ ـ نەدەوستا و بە نیودەرزەن گۆڵی تۆمار دەکرد.\nئەم حاڵەتە وای لە ئەرجەنتنییەکان کرد، لەو چەند ساڵەی رابووردودا، زۆر رکیان لە مێسی بێتەوە و هێرشی جۆراوجۆریی بکەنە سەری و، تەنانە بە ناشرینی بەرنەفرەتی هاهوها و بەردبارانکردنی بدەن. بەکورتی و کرمانجییەکەی، وەک خۆفرۆش و جاشێک تەماشای بکەن.\nئەم بەسەرهاتانە،منی کردەوە میوانی خەیاڵەکەی خۆم و یەکەو راست لە حاڵی مێسییەوە،سەرنجم دایە سەران و سیاسەتمەدار و رۆشنبیر و بەپرسانی کورد. چۆن ئەمانیش بۆ داگیرکەر، فیداکار و زەلیلن و داگیرکەرچێتی بۆ دوژمنانی کورد دەکەن و هەمان کات چەند دڵرەق و زاڵم و بێمنەتن لە خاک و نەتەوەی خۆیان.\nسەرانی کورد، دەوڵەتیان ناوێ و بە خەونی شاعیرانی دادەنێن!، لە قەندیل و خواکورکەوە دیموکراسی بۆ کەربەلا و فەلوجە دەبەن!، بە فەلسەفە و دروشمی رەنگاورەنگ رەواج بە داگیرکەرچێتی دەدەن!، . لە سیاسەتی دێزەیی خۆیانەوە پێیان باشە و دەڵێن: چ خەمە!؟ دەبا کورد هەر ژێردەستەبێ و زیان بکات!!.خۆ بە درێژایی ساڵانێکە زۆرە، هەروا کراوە و ئاشەکەشمان لەگەڕ نەکەوتووە.\nپەندی پێشینانە”سەدساڵ بکەیت بێگانە پەرستی، ئاخرییەک هەر دەهێنی نووشستی”.\n٣ـ تسیپنی لیڤنی، کچە شۆخوشەنگی ئیسرائیلی،سەردەمانێک وەرزیری دەرەوە و ئێستا وەزیری دادە، پێش ماوەیەک لەبەردەم میدیاکانی جیهاندا رایگەیاند: لە پێناوی ئیسرائیل و بەرژەوەندییەکانیدا،چەندین جار لەگەڵ پیاوی بێگانە جووت بووە چۆتە باخەڵی کەسانێکەوە، قێزی لێیان هاتۆتەوە، شەوی لەگەڵیاندا رۆژ کردۆتەوە. لەو رستە خەڵکانەدا، بەرپرسی گەورەی عەرەب و فەلەستینیشی تێدایە، ئێستا کردوویەتی بەکارتێکی بەهێزی هەڕەشە بەسەر دوژمنانی ئیسرائیلەوە و دەڵێ: بڵێن لەل، بە ڤیدیۆ بڵاوی دەکەمەوە.\nبنۆڕن، نامووس و سەروەری و نیشتمانپەروەری لێرەدا چەند هەڵکشاوە و چەند مەزنە و چ قاس بەهای زیادی کردووە . ژنێکی رۆژهەڵاتی کەتا ئەو دەمە کەنیستێتی ئیسرائیلیش رێگەنەداوە بە لەشفرۆشی ئافرەتانی جوو، ئەو هێندە جەربەزە و باوەڕبەخۆیە، دەڵێ من گینبازیم بە نامووس و جەستە و سامانی مینۆکیم کردووە لە پێناوی وڵاتەکەمدا.\nدووەم: هۆیەکی تری ئەنجامدانی شەڕی براکوژی نیازی چوونە سەر تەختی دەسەڵاتە. ئێمە هەرگیز نەجەنگاوین بۆ دەسەڵات گرتنە دەست.بەڵکو تەنیا بۆ دامەزراندنی دەوڵەتی ئیسرائیل دەجەنگاین. شۆڕشمان کرد بۆ رزگاری نەتەوەکەمان…. دواتر دەڵێ: چونکە ئەوەی بۆ دەسەڵات وەرگرتن شۆرش دەکات، ئامادەیە لەو پێناوەداهاوکاریی دوژمنی نەتەوەکەشی بکات؟؟.*\nکەچی لای ئێمە مەرجی یەکەمی ئەندامبوون لە حیزبەکاندا، دژایەتی حیزبەکانی دیکە و ئامادەیی براکوژی بوو. لە خواخورکەوە دەهات بۆ هەورامان.لە گەرمیانەوە بۆ پشدەر و لە شارەزوورەوە بۆ دەشتی هەولێر بۆ راوڕاوێن و کوشتنی پێشمەرگەیەکی حیزبەکەی بەرانبەری،بێ ئەوەی نقەیەک بکات و تەنانەت تیرۆر و دیلکوژیمان کردووە و تێکۆشەر و پێشمەرگەشمان داوەتەوە دەست داگیرکەرانی کوردستان… بە بلۆک سەری یەکترمان پان کردۆتەوە و ئاگرمان بەرداوەتە کوژراوی یەکتر ودەستمان بە خوێنی هەزاران هەزار رۆڵەی کوردستان سوور بووە.\nحیزبی کوردی،بێ ئەوەی میللەت بە هیچ دوورگە و کەنارێکی ئارام و سەرفرازی بگەیەنێ، شەڕی قڕکردن و لووشدانی ئەوانی دیکەیەتی و خۆی بە قارەمانی گۆڕەپان ناوزەد دەکات و یەکلایەنە خۆی دەکاتە نوینەری رەوای نەتەوە. ئەو ئامانجەشی لە هاوکێشەی سیاسی ئەو حیزبانەدا جێی نەبێتەوە، پرسی رزگاریی و سەربەخۆیی خاکی داگیرکراو و دابەشکراو و نەتەوەی بندەستە.\nگومانی تێدا نییە، ئەم کارە دزێو و ناشۆرشگێریی و ناکوردانەمان، رەنگانەوەی سەرتۆپی پرنسیپەکانی حیزب بووە. دەرئەنجامی ئەو فەلسەفەیەیە،کە پێی پەروەردە کرابووین. ئەفسووس، ئەوەی ئەمەی نەکردبێ،ئەوەی بە خوێنی خۆیی و براکەی کراسەکەی سوور نەکردبێ، قارەمان و دڵسۆز نەبووە و ئافەرینی لێ نەدەکرا.\nجوانیان گوتووە: “جوانە مرۆڤ لە پێناوی نیشتمانەکەیدا بمرێت،بەڵام لەوە جوانتر ئەوەیە کە لە پێناویدا بژێت”.\nبراکوژیش،وەک مامۆستا مەسعوود محەمەد دەڵێ: مەتەڵێکە کورد بە خۆڕایی بۆ دوژمنانی هەڵهێناوە…هەتا ئێساتاش بە چەک و میتۆد و شێوازی براکوژی، کاردەکرێت و دەسەڵات بەڕێوەدەبرێت و تاکی کورد پەروەردە دەکرێ و مامەڵەی لەگەڵ دەکرێ.\nیەکترکوشتن، بە کاتۆشابێ یان بە چەقۆی کول، ئەقڵێتێکە رەواجی خۆی لە مەیدانی سیاسەتی کوردیدا لەدەست نەداوە. هەزاران بەرە و رێکەوتنی ستراتیژی و هاوپەیمانێتی و دۆستایەتی لەسەر کاخەز هەبێ، بەرگەی زمانی دژایەتی و دڵی پڕ لە ناکۆکی نێوان حیزبە کوردییەکان ناگرێ.\n٤ ـ پێش چەند مانگێکی، ئاشکرابوونی چاودێریی و سیخوڕی دەستگای هەواڵگیریی ئەمریکی ناسراو بە NSA، بەسەر تەلەفونی مۆبایلەکەی، راوێژکاری ئەڵمانی خاتوو ئەنگێلا مێرکل، هەم بووە هەواڵێکی گەرم و گوڕی میدیاکان و هەمیش بێ بڕانەوە هەتا هەنووکە، گفتوگۆی لەسەر دەکرێ و ئالۆزیی ئەڵمانیا و زۆر وڵاتانی دیکەی لەگەڵ ئەمریکا بەدوای خۆیدا راکێشا. ئاستی قسەکردن لەسەر ئەو پێشهاتە، لەلایەن جەماوەر و کەسایەتییە سیاسییەکان و بەرپرسە حیزبییەکان، لەم چەند رستەیەدا تۆمار دەکەم.\n” ئەوە پێشێلکردنی سەروەی ئەلمانیایە. ئەمریکا دەبێت لەسەر خاکی ئەلمانیا پابەندی یاسا و دەستووری ئەم وڵاتە بێت. پێویستە ئەمریکا رێز لە سەروەری ئەڵمانیا بگرێت. پێویستە خەڵاتی ئاشتی لە ئوباما بسەندرێتەوە. ئەمە لادان و پێشێلکردنی یاسای پیوەندییە نێودەوڵەتییەکانە. ئەمریکا ،وا و وا”.\nئەو خاڵەی لەو مەسەلەیەدا بە جددی سەرنجی راکێشام ، هەڵوێستی رەسمی و گەلێریی ئەلمانیا و ئەلمانییەکان نەبوو، هێندەی لێرەدا یەکگرتوویی گوتار و هەڵوێستیەکانم مەبەستمە، بەرانبەر بەو کارەیNSA .بەدریژایی سەرهەڵدانی کێشەیەی نێوان ئەم دوو وڵاتە، لە کۆی هەزاران راگەیاندن و هەڤپەیڤین و وتارنووسین و دەیەها جۆری دیکەی بیرورا دەربڕیندا . من تەنها، دوو بیروڕام دی و بیست و خوێندەوە، ئەو کارەی دەستگای سیخوڕی ئەمریکایان بەلاوە ئاسایی بوو، یاخود لە هێرشکردنەکەیدا بۆ سەر ئەمریکا، هێندە توندو رادیکال نەبوو.\nیەکەم: قسەکردنم لەگەڵ پرۆفیسۆرێکدا بوو، پێی گوتم: کەوا وەک راوێژکار لە لای ناتۆ، کار دەکات و گوتی: ئەمریکا دەزانێ، مێرکل ئەندامی دەرچووی ئەکادیمای کۆمۆنیستی مۆسکۆیە ـ ک.گ.ب ـ ، بۆیە پێویستە چاودێری بکات… بە هەموو بەڵگەیەکەوە دەیویست رەوایەتی ئەو کارە سیخوڕییە بسەلمێنێ و پاساوەکانیشی پەردەپۆشی ئەنتی کۆمۆنیستی لە خۆگرتبوو. بەکورتی لەسەر بنەمای ململانێی شەڕی گەرم و ساردی ئەو دووبەرەیە قسەکانی دەدەبڕی.\nدووەم: شارەزایەکی پێوەندییەکانی ئەمریکا و ئەڵمانیا، سەر بە پەیمانگایەکی لێکۆڵینەوە بوو، گوتی: ئەڵمانیا ناتوانێ هیچ بەرانبەر بە ئەمەریکا بکات،چونکە بەشێکی هەرە زۆری سەرچاوەی هەواڵە سیخوڕییەکانی، بە تایبەت کاری تیرۆریستی و زانیاری دیکە، ئەمریکا دەیدات بە ئەڵمانیا.. گەر ئەمریکا نەبێ، رەنگە رووداو و کارەساتی خراپی وەک ١١ی سێپتەمبەر و زۆری دیکە لە ئەڵمانیاشدا رووی بدایە. بەکورتی زیاتری % ٩٨ ئەڵمانیا بە هەموو جۆرەکانیانەوە دژ بەو کارەی ئەمریکا بوون…\nپارتە سیاسییەکانی ئەڵمانیاش لەوپەڕی چەپەوە تا دوا لیبەڕاڵ و راست و میانڕەو پاڵپشتییان بۆ راوێژکارەکەیان دەربڕی و بە توندی مەحکومی ئەمریکایان کرد. لە کاتێکدا بەرژەوەندیی و جیهانبینی و فەلسەفەی سیاسی کۆمۆنیستێک و کریست دیموکرات و سۆسیال دیموکرات و کۆنزەڤاتیڤێک، جگە لە ئەڵمانیبوون و ئەڵمانیا، هیچ خاڵێکی دیکەی هاوبەشیان پێکەوە نییە.\nمن لەمەشدا، بەراوردێکی بچوکم لە گەڵ هەڵوێست و ئەقڵێتی کورد دا کردەوە. بە نمموونە: سەروەختێ سەرۆکایەتی هەرێم و بەتایبەت سەرۆکی هەرێم، جا هەرکەس بێت؟! لێرەدا مەبەست پۆستەکەیە،نەک کەسایەتییەکە ـ سەرۆکێکی هەڵبژێردراوە ـ کەوتە کێشە و ململانێ لەگەڵ دەسەڵاتی بەغداد دا، ـ ئەو دەسەڵاتەی هەتا ئێستاش هەر هەڕەشە و جێی مەترسییە بۆ کورد و ددان بە هیچ مافێکماندا نانێ ـ . کەچی بەرانبەر بەدەوڵەتێکی داگیرکەر و رژێمەکەی مالکی و موتلەگ، بەشێکی دیاری حیزبە سیاسییەکانی کوردستان، ئەندام پەرلەمان و فراکسیۆنەکان، خەڵکی ناوچەکانی کوردستان دەیانگووت:\nئەوە شەڕی مەسعوود خۆیەتی، هی ئێمە نییە. حکومەتی بەغدا هیچ کێشەیەکی لەگەڵ کورد نییە، حکومەتی هەرێم گێچەڵ بە بەغدا دەکات. ماددەی فڵانی دەستووری عێراق وا دەڵێ، هەرێم نایاسایی فڵانە کار دەکات . دەبێت نەوت بە ئاگاداری حکومەتی مالکی بفرۆشرێت .\nئیدی، رستێ لەم قسە پووچ و هەرزانفرۆشییە نامەسئولانە، کە بەرئەنجامی ململانێی حیزبی و رکی کەسی و ناحەزی سیاسی بوو، بە قازانجی دوژمن و دژ بە کورد، رۆژانە میدیاکانی گەرموگوڕ دەڕازاندەوە. رەنگە من لەوە تێ بگەم، بەرنامەی سەربەخۆیی و دامەزراندنی دەوڵەت پرۆژەی پارتی و مەسعوود بارزانی نییە، لێ هەرگیز ناتوانم لە دیدێکی تەسکی حیزبی و لە روانگەی بەخداوە و باس لەو پرسە بکەم. یاخود ئەو کۆمەڵە مەرجە سەختە بخەمە بەردەم گەلەکەم، شکۆی شەهیدانی وڵاتەم فەرامیش و پێشێل بکەم. چونکە هەم دەوڵەت بە مافی هەرە سەرەتایی و رەوای نەتەوەکەم دەزانم و هەمیش بە ئەرکێکی نەتەوەیی و نیشتمانی بێ چەندوچوونی هەر هێز و تاکێکی دەزانم داکۆکی لەم پرس و داوایە بکات. خۆ دزینەوە لە ژێر هەر بیانوو و پاساوێکدا،دەچیتە خانەی کەمتەرخەمی بەرپرسیارێتی مێژوویی.\nدیارە هەلوێستی ئەو کەس و لایەنە نەیار و ناحەزە ناوخۆییانە، کە خۆیان بە نوێنەری میللەتێکی بندەست دەزانن و، بەرامبەر بە پرسی دەوڵەتی کوردیی دێوجامە دەگرن بە روویانەوە، زۆر کۆمێدیی بوو، لە لایەک سەر بە قوڕی دەهێنایە پیکەنین و لە لایەکی دیکەش، تک تک شەرمەزاریی لێ دەتکا. ئەوانە، گوایە پەیوەندییان بە دەیان دەزگای سیخوڕی ناوچەکە و جیهانەوە هەیە، هیچ لەولایەنانە بە دامەزراندنی دەوڵەتی کوردیی رازی نین. ئەمە دەنگێکی ئاشکرای ئەو رۆژگارە بوو. دەنگی تریشمان لەتەک ئەم زڕە دەنگەدا دەبیست. دەنگی ئەو رۆشنبیر و بیرمەندانەی، سەراسۆییان بە هەموو لاپەڕە تاریکەکانی تیۆریی و تێزە ژەنگرتووەکانیان دەکرد، تا رستەیەکی هەڵپرووکاو بۆ بێئومێدکردنی تاکی کورد بە دەوڵەت ساز بدەن.\nگوتەیەکی هەنگاری هەیە دەڵێ: “میللەتی ترسنۆک نیشتمانی نییە”. هەڵبەت بۆ حاڵی کورد، کتومت مەبەست لە حیزب و سەرکردە و بەناو رۆشنبیرە ترسنۆکەکانە. چونکە ئەمانە باوەڕیان نە بە نیشتمانە و نە بە سەربەخۆیی. هەروەک گوتراوە: “خۆشەویستی نیشتمان پێوەندیی بەخواست و قەناعەتەوە هەیە” . دیارە دەبێت ئەو پرنسیپە لای ناوبراوانی ئێمە، ئامادەیی نەبێت. دەنا ساڵانێکی ساڵە بەهەزاران دەرفەت هاتۆتە پێش، کەنا حیزب و رۆشنبیر و سەرکردەی ئێمە، لەسەر گوتارێکی یەکگرتوو، پرۆژەیەکی نەتەوەیی رزگاریی، سەربەخۆیی و دامەزراندنی دەوڵەت رێدەکەوتن.\nبە پێودانگی ئەم بەرە سەقەت و سەرلێشێواو و وابەستەی بیگانەیە بێت، گەرەکە کورد: “وڵاتانی دراوسێ (واتە داگیرکەران) و دەستگا هەواڵگیرییەکانی نیوەی جیهان رازی بکات ، دیموکراسی بۆ ئەنقەرە و تاران و بەخدا و دیمەشق بەرێ ،چاوەڕێ بێ چینی کرێکاری عەرەب و فارس و تورک دەسەڵات بگرنە دەست و چەندەها ئەرک و مەرجی دیکە، جێبەجێ و پێڕەو بکات، ئەوجا دەرگای ئەگەری قسەکردن لەسەر دەوڵەتی بۆ دەکرێتەوە و رەنگە مافی ئەم داخوازییەی پێ رەوا ببینریت”.\nئەرێ خەڵک و خوا بیستووتانە ! دیوتانە!، هیچ نەتەوەیەک بەدەست رۆڵەکانییەوە ئەم حەشری جەهەننەمەی بۆ ئامادە کرابێ!؟. داخۆ بەڕاست، چ میللەتێک تا ئێستا رەچەتەی دامەزراندنی دەوڵەت خراوەتە باخەڵ؟! چما میللەتانی ئەلمان، بەرازیل، یابان، ئەرمەن و… دەوڵەتیان بۆ دروستکرا؟!. گەلۆ تۆ بڵێی سەرکردە و رۆشنبیرە میکیاجچییەکانی کورد، سەرگەرمی ئەوە بن میت و ئیتلاعات و موخابەراتی عێراقی و سوری و ئەرزوئاسمان رازی بکەن ، تا کورد بکەنە خاوەنی دەوڵەتی کەرامەتی نەتەوەیی!!؟؟.\nهەڵۆ بەرزنجەیی ٣٠/١/٢٠١٤\nPrevious هه‌راسانی … محه‌مه‌دی مشیر\nNext به‌راوردكردنی رۆمانێكی گابریل ماركیز له نێوان دوو وه‌رگێڕدا


کاربەدەستێکی نەتەوە یەکگرتووەکان داوای کردارێکی فرەلایەنە دژ بە لەشکری میانمار دەکات\nلێکۆلەرێکی نەتەوە یەکگرتووەکان جونەتای لەشکری میانمار تۆمەتبار دەکات بە تاوانی تا ئەندازەیەک دژ بە مرۆڤایەتی و داوای کارێکی هەمئاهەنگی کۆمەڵگەی نێونەتەوەیی دەکات بۆ پەراوێزخستن و لابردنی ئەو ڕژێمە. ئەو ڕاپۆرتە لەلایەن ئەنجومەنی مافەکانی مرۆڤی نەتەوە یەکگرتووەکانەوە پێداچوونەوەی بۆ دەکرێت.\nتۆماس ئەندریوس، ڕاپۆرتنوسی تایبەت دەڵێت، لەوەتای سوپای مینمار لە 1 ی مانگی 2 وەدەسەڵاتی لە حکومەتی هەڵبژێردراوی سەندووە، هێزە ئەمنییەکان بەلانی کەم 70 هاوڵاتیان کوشتوە و بە شێوەیەکی هەڕەمەکی زیاتر لە 2هەزار کەسیان دەستگیر کردووە.\nدەڵێت بەڵگەی ڤیدیۆیی هێزە ئەمنییەکان هەیە کە بە شێوەیەکی زۆر دڕندانە لە خۆپیشاندەران دەدەن، ماڵ و موڵکیان وێران کردووە، دووکانەکان تاڵان دەکەن و بە بێ جیاوازی تەقە لە ماڵی هاووڵاتیان دەکەن. ئەو دەڵێت جونەتا بە شێوەیەکی سیستماتیک بونیادە یاساییەکان وێران دەکات و ئازادی ڕادەربڕین و کۆڕو کۆبونەوە تێکدەشکێنێت.\nئەندریوس ئاماژە بەوەش دەکات سەرکردایەتی ئێستا، کە بە ڕژێمی بکوژ و نایاسایی ناودێری دەکات،لەبەردەم دادگای نێودەوڵەتیدا ، ڕووبەڕووی تاوانی کۆمەڵکوژی دەبێتەوە. لەشکر تۆمەتبارە بەو پێشێلکاریانەی مافەکانی مرۆڤ کە لە هەرێمی ڕاخاین بە زۆری بەرامبەر بە موسوڵمانە کەمینەکان ئەنجام داوە.\nئەو گوتیشی بەڵگەکان زۆربوون لەسەر ئەوەی ئەو کردارانە بەشێکن لە هەڵمەتێکی سیستماتیکی ڕێکخراو نەک زنجیرەیەک ڕووداوی جیاواز لەیەک. ئەو داوا لە وڵاتانی تریش دەکات هەنگاوێکی تۆکمەی هاوبەش بنێن بۆ ڕاگرتنی ئەو دڕندایەتییە.\nدەشڵێت " سزای فرە لایەنە پێویستە بسەپێندرێت بەسەر هەردوو ڕێبەرانی جونەتا و سەرەچاوە سەرەکییەکانیان لە ناویاندا پیشەسازی نەوت و گازی میانمار کە لایەن لەشکرەوە کۆنترۆڵ کراوە."


ئیسڕائیل ڤاکسینی دژ بە ڤایرۆسی کۆرۆنا بەو فەڵەستینیانە دەدات کە مۆڵەتی کارکردنیان هەیە\nئیسڕائی جەختی لەوە کردەوە ئەو فەڵەستینیانەی کە لە کەناراوەکانی ڕۆژئاوان و مۆڵەتی کارکردنیان لە نیشتەجێیەکانی ئیسڕائیل و ناوخۆی ئیسڕائیلدا هەیە، ڤاکسینی دژ بە ڤایرۆسی کۆرۆنایان پێدەدرێت.\nهەفتەی ڕابردوو دەسەڵاتی فەڵەستین ئاماژەی بەوەدا لەگەڵ ئیسڕائیلدا گەیشتوونەتە ڕێکەوتنێک بۆ ئەوەی ئیسڕائیل ڤاکسینەکە بدات بە 100 هەزار کرێکاری فەڵەستینی.\nلقی پەیوەندیدار بە کاروباری مەدەنیەوە لە سوپای ئیسڕائیل لە بەیاننامەیەکدا ڕایگەیاند " ڕێکەوتنێکی سیاسیی " واژۆکراوە بۆ جێبەجێکردنی پێدانی ڤاکسین لەپێناو " پاراستنی تەندروستی گشتی و بەڕێوەچوونی ئابووری وڵاتەکە."\nوتیشی " هەڵمەتی پێدانی ڤاکسین بەو کرێکارە فەڵەستینیانەی کە مۆڵەتی کارکردنیان هەیە لە ئیسڕائیل و کۆمەڵگەکانی یەهودا و سامەرە دەست پێدەکات." ئیسڕائیل وەکو ئاماژەیەک بۆ کەناراوەکانی ڕۆژئاوا ناوەکانی یەهودا و سامەرە بەکاردەهێنێت.\nڕوونیشی کردەوە پڕۆسەکانی پێدانی ڤاکسین " لە ماوەی چەند ڕۆژی داهاتوودا " دەست پێدەکات، هەروەها لە خاڵە سنوورییەکانی نێوان ئیسڕائیل و کەناراوەکان ئەنجام دەدرێن، هەروەها لە ناوچە پیشەسازییەکانی ناو نیشتەجێیەکانیش کە ژمارەیەکی زۆر فەڵەستینی لەوێ کاردەکەن.\nهەروەها وتیشی فەڵەستینیەکان ڤاکسینی مۆدێرنایان پێدەدرێت.\nنزیکەی 475 هەزار ئیسڕائیلی لە نیشتەجێیەکانی کەناراوەکانی ڕۆژئاوا دەژین، هاوکات نزیکەی 2,8 ملیۆن فەڵەستینیش لەو ناوچانەدا دەژین.


20/6/2019 - 09:28\nوه‌رگێرانی مامۆستا شه‌فیقی حاجی خدره\n"ئه‌ری كورده‌كان بوونه به‌رده‌باز" ناونیشانی كتێبێكی هه‌ره نایابه ده‌رباره‌ی سیاسه‌تی ئه‌مریكا له نێوان ساڵانی 1958 – 1975 له عێراق، دوو پاشكۆی ئه‌م كتێبه نایابه باسی تایبه‌تن و وه‌رگێڕ له كتێبی «گه‌شتی ژیانم»ی مامۆستا مه‌سعوود محه‌مه‌ده‌وه وه‌ریگرتوون،\nئه‌وه‌ی ڕاستی بێ، مێژووی عێراق و كوردستانی نێوان ١٩٥٨ تا ١٩٧٥ زۆری له‌سه‌ر نووسراوه، به‌ڵام زیاتر له ڕوانگه‌ی خۆماڵی و له ڕێی مێژوونووس و سیاسه‌تبازه‌كانی عێراق و كورده‌وه بووه. هه‌رچی ئه‌م كتێبه‌یه ڕووكاری ده‌ره‌وه‌یه‌تی، ڕوانینی سیاسه‌تی ده‌ره‌وه‌ی ئه‌مریكا، ده‌زگه‌ی سی ئای ئه‌ی، ئیسرائیل و ده‌زگه‌ی مۆساد و شای ئێران و ده‌زگه‌ی ساواكه به هه‌ندێك ورده‌كاریی قووڵه‌وه. هه‌ر ئه‌م به‌ڵگه‌وبه‌نده‌شه هۆكاری به‌پێزی ئه‌م به‌رهه‌مه. له ده‌رهاوێشته‌شدا شتگه‌لێك خویاده‌بێ له‌سه‌ر گه‌مه‌ی زلهێز و ده‌وڵه‌تانی دراوسێی عێراق، كه چ گه‌مه‌یه‌كی نه‌گریسیان له‌سه‌ر پێستی كورد كردووه و چۆن به‌دوای به‌رژه‌وه‌ندییه‌كانی خۆیاندا چوون. چۆن به‌رژه‌وه‌ندبینانه هیوای ڕزگاریخوازانه‌ی جووڵانه‌وه‌ی نه‌ته‌وه‌یه‌كی بنده‌ستی وه‌ك كوردیان كردووه‌ته سووتار؟!\nهه‌ر بۆیه ئه‌م به‌رهه‌مه بۆ هه‌ڵسه‌نگاندنی مێژووییه‌كی ناڕوون، بۆ سه‌ره‌ده‌ری له گه‌مه‌ی سیاسه‌ت (كه به‌داخه‌وه ئێمه هه‌رده‌م قوربانییه‌كه‌ی بووین) گرنگه بكرێته سه‌رشار، به‌ڵكو له ژێر تیشكی سه‌ره‌داوه‌كانیدا، بۆ داهاتوو، داودۆز بین!\nشایانی باسه ئه‌م شابه‌رهه‌مه، وه‌رگێرانی مامۆستا شه‌فیقی حاجی خدره.


:: AM:11:24:29/01/2020 \nبەهۆی كێشەی نێوان دوو خێزان، كوڕی فەرماندەیەكی سەربازی كوژرا و تا ئێستەیش شەڕەكە بەردەوامی هەیە.\nچەند كەسێك ڕێ بە كوڕی فەرماندەیەكی سەربازیی دەگرن و بە دەستڕێژی فیشەك دەیكوژن\nئەمڕۆ چوارشەم 29ـی كانوونی دووەم، بەپێی ئەو زانیارییانەی هاووڵاتییان بە "وشە"یان داوە، بەیانی ئەمڕۆ لە شارەدێی بێتواتە لەسەر كێشەیەكی كۆن، چەند كەسێك ڕێ بە كوڕی فەرماندەیەكی سەربازیی دەگرن و بە دەستڕێژی فیشەك دەیكوژن.\nئەو هاووڵاتییانە ئاشكرایان كرد، ڕووداوەكە كاتێك ڕووی داوە "ف، س" كە ئاژەڵدارە و بەیانی ئەمڕۆ ئاژەڵەكانی بەرەو ناوچە شاخاوییەكانی بێتواتە بردووە، چەند كەسێك كە پێشتر لە نێوانیاندا كێشەی كۆمەڵایەتیی هەبووە، چوونەتە سەر رێی و كوشتوویانە.\nڕوونیان كردەوە، كوژراوەكە باوكی پلەی لیوایە و تەمەنی 31 ساڵە و خێزاندارە.\nباسیان لەوەش كرد، دوێنێ منداڵێكی لایەنی بەرانبەر خۆی بە ئۆتۆمبێلی "ف، س" هەڵواسیوە و بەربووەتەوە، هەر دوێنێش كێشەكە چارەسەر كراوە، بەڵام ئەمڕۆ دیسان كێشەكە سەری هەڵداوەتەوە و شەڕەكە بەردەوامی هەیە، كەسێكیش بریندارە.\nئه‌م بابه‌ته 40193 جار خوێنراوه‌ته‌وه


توركیا ئیخوان بە بەرژەوەندییە ئابورییەكانی دەگۆڕێتەوە\nرەجەب تەیب ئەردۆغان برای دینی كۆمەڵەی ئیخوان موسلیمین دەستی بە هەنگاوەكانی كردووە، بۆ نزیك بوونەوە لە میسر و سعودیە و ئیمارات لەپێناو بەرژەوەندییە ئابورییەكانیدا، بۆ ئەوەش بە مەرجی قاهیرە لە دژی ئیخوانەكان رازی بووە، بڕیاری داخستنی بەشە سیاسییەكانی كەناڵەكانی ئیخوانی لە ئیستەنبوڵدا، بۆیە ئێستا ئیخوان بە دوای پەناگەیەكی نوێدا دەگەڕێن، بە ڕای شارەزایانی بواری گروپە توندڕۆكان باشترین شوێن كە بۆی دەچن، كەنەدایە.\nبەپێی سەرچاوەكانی هەواڵ لەسەر ئاستی هەواڵگری و دبلۆماسی گفتوگۆی نێوان قاهیرە و ئەنقەرە دەستیپێكردووە، قاهیرە لەپێناو ئاساییكردنەوەی پەیوەندییەكانی هەردوولا چەند مەرجێكی بە سەر توركیادا سەپاندووە، لەوانە داخستنی كەناڵەكانی ئیخوان و رادەستكردنەوەی سەركردەكانی.\nهەفتەی رابردوو توركیا فەرمانی بۆ كەناڵە ئاسمانییەكانی ئیخوان دەركرد بە راگرتنی پەخشەكانیان یان گۆڕینی ئاراستەی پەخشیان لە سیاسییەوە بۆ كات بەسەربردن و پێویستە بەشی سیاسی كەناڵەكانیان دابخەن.\nئوسامە جاویس میدیاكاری كەناڵی موكلمین-ی ئیخوان لە توركیا گوتی: ئەنقەرە بە فەڕمی داوای لە كەناڵە ئۆپۆزسیۆنەكانی میسر لە توركیا كردووە رەخنەكانیان لە میسر رابگرن.\nئەم هەنگاوەی ئەنقەرە لەلایەن ئوسامە هەیكەل وەزیری راگەیاندنی میسر پێشوازی لێكرا، بە نیازباشی ئەنقەرە بۆ نزیكبوونەوە لە قاهیرە لێكی دایەوە.\nئەوەش هەنگاوێكە بۆ داخستنی یەكجارەكی سەكۆكانی ئیخوان\nلە توركیا بەپێی راپۆرتی بی بی سی.\nلای خۆیانەوە بەشێك لە لایەنگرانی ئیخوان رەخنەیان لە ئەنقەرە گرتووە كە ئەم رێكخراوەی وەك هۆكاری فشاری سیاسی بەكارهێناوە.\nچاودێران لە هەمان كاتدا بە دووری دەزانن كە رێككەوتنی تەواوەتی لەنێوان ئەنقەرە و قاهیرەدا بكرێت، چونكە ناكۆكییەكانی نێوان ئەم دوو دەوڵەتە تەنها لەسەر ئیخوان نییە، بەڵكو كێشەی دیكەش هەن لەوانە لیبیا.\nخاڵێكی دیكە كێشەی سامانە سروشتییەكانە لە خۆرهەڵاتی دەریای نێوەڕاست بە تایبەت دوای رێككەوتنی میسر و یۆنان، كە توركیا پێی نیگەرانە، هەوڵ دەدات ئەویش بچێتە نێو رێككەوتنەكەوە كە پەیوەندییەكانی ئەنقەرە و ئەسینا زۆر خراپە.\nبەرای چاودێران توركیا ئیخوانی گۆڕیەوە بە بەرژەوەندییە ئابورییەكانی، بۆیە ئێستا لە دوای بێ هیوابوونی ئیخوان لە مانەوە لە توركیا بە دوای پەناگەیەكی نوێدا دەگەڕێن، ئەویش رۆشتنە بەرەو كەنەدا، چونكە ئەوێ باشترین شوێنە بۆیان.\nهاوكات لە ئەوروپاش كە جاران بەریتانیا پێگەی سەرەكییان بوو، وەك جاران ناتوانن چالاكی بكەن و فەرەنسا و نەمساش كۆمەڵێك رێوشوێنیان دژی گروپ و رێكخراوەكانی سەر بە ئیخوان گرتووەتەبەر.\nلە ماوەی ساڵەكانی رابردوو گروپ و رێكخراوەكانی ئیخوان لە ئەوروپا لە چەندین كردەوەی تیرۆرستییەوە گلاون، بەڵام بەهۆی ئەو رێكخراوانە بە ناوی ئیخوانەوە نین و ئیخوانیش نەخراوەتە لیستی تیرۆری ئەوروپاوە، لە رووی یاساییەوە گرفتی ئەوروپایە بۆ گرتنەبەری رێوشوێنی توند، بۆیە لێكۆڵینەوەكان بەردەوامن لە كاتی سەلماندنی تۆمەتەكان رێوشوێنی توند دژی ئیخوان دەگیرێتەبەر.


جۆ بایدن کوردە؟\nبە گوێرەی راپۆرتێک کە لە رۆژنامەی ئیتار تاس بڵاو کراوەتەوە،رەچەڵەکی جۆ بایدن سەرۆکی داهاتووی ئەمریکا دەگەڕێتەوە بۆ بنچینەیەکی کوردی.\nرۆژنامەی ئیتار تاسی روسی بڵاویکردووەتەوە، یەكێک لە زاناکانی زانکۆی MIT لە ویلایەتە یەکگرتووەکان گەیشتووە بەو ئەنجامەی کە جۆ بایدن کوردە و بە بنچینە کوردی کوردستانی رۆژهەڵاتە.\nبە گوێرەی توێژینەوەکە، رەچەڵەکی بایدن دەگەڕێتەوە بۆ رۆژئاوای ئێران لە سەردەمی قاجارییەکاندا و ناوی خێزانەکەیان بە بنچینە "بیدان" بووە، ئاشکراشی کردووە کە باو و باپیرانی بایدن لە پیرانشار نیشتەجێبوون و دواتر کۆچیان کردووە بۆ دەرەرەی ئێران.\nزاناکە رونیشیکردوەتەوە باپیرە گەورەی بایدن ناوی ئەبوبەکر خان بیدان بووە، دوای دروستبوونی کێشە لە ناوچەکە، پیرانشاری بەجێهێشتووە و بەرەو سنوری ئیمپراتۆریەتی عوسمانی رایکردووە و لە لوبنان کۆچی دوایی کردوە، دواتر کوڕێکی ئەبوبەکر خۆی و خێزاکەی گەیاندووەتە ئەمریکا و لەوێ کاری توتنی کردووە.\nزاناکە راشیگەیاند، لە ماوی ٢٠ ساڵی رابردوودا و کاتێک جۆرج بوش سەرۆکی ئەمریکا بوو، بایدن ئەم زانیارییانەی شاردوەتەوە تا نەبێتە هۆی کاریگەری لەسەر پەیوەندییەکانی نێوان ئەمریکا و ئێران، سەرباری ئەوەش باراک ئۆباما سەرۆکی پێشوی وڵاتەکە ئاگاداری رەچەڵەکی بایدن بووە.\nلەبەر ئەم هۆکارە ئایسکرێم دووبارە مەخەرە ناو ساردکەرەوە\nپێنج نیشانە بۆ ئەوەی شوتییەکی شیرین هەڵبژێریت\nئایا سزادانی منداڵ ڕێگەیەکی باشە بۆ چاککردنی ڕەفتارەکانی؟


مەسرور بارزانی: خواست و ئیرادەمان بۆ ئەنجامدانی چاکسازی زۆر بەهێزە\nئەمڕۆ حکومەتی هەرێم و پەرلەمانی کوردستان کۆبوونەوە بۆ گفتوگۆکردن لەسەر پڕۆژە یاسای چاکسازیی لە مووچە و دەرماڵە و خانەنشینی و ئیمتیازاتەکانی تر.\nحکومەتی هەرێمی کوردستان راگەیەندارواێکی بڵاوکردەوە کە تێدا هاتووە، لیژنەی هەماهەنگی نێوان پەرلەمان و حکومەتی هەرێمی کوردستان تایبەت بە پڕۆژە یاسای چاکسازیی لە مووچە و دەرماڵە و خانەنشینی وئیمتیازاتەکانی دیکە بەسەرپەرشتی مەسرور بارزانی و قوباد تاڵەبانی کۆبوەوە.\nمەسرور بارزانی، سەرۆکی ئەنجومەنی وەزیران ئاماژەی بە گرنگی ئەنجامدانی چاکسازی کرد کە تەوەرێکی گرنگی هێڵە گشتییەکانی کارنامەی کابینەی نۆیەمی حکومەتی هەرێمی کوردستانە ورایگەیاند، "خواست و ئیرادەمان بۆ ئەنجامدانی چاکسازی زۆر بەهێزە و بە هاوکاری پەرلەمانی کوردستان ئەنجامی دەدەین".\nباسی لەوەشکردووە، "ئامانجی چاکسازییش بەدیهێنانی دادپەروەی و بەدامەزراوەییکردنی دامودەزگاکانی هەرێمی کوردستانە و پرۆسەی چاکسازیش دەبێت لە خزمەتی بەرژەوەندی گشتی و زۆرینەی خەڵکی هەرێمی کوردستان بێت".\nلە بەشێکی تری راگەیەندراوەکەدا ئاماژە بەوەکراوە، لە کۆبونەوەکەدا جەخت لەوە کرایەوە کە گفتوگۆی زیاتر دەربارەی پڕۆژە یاساکە بکرێت و کۆبونەوەکان لەمبارەیەوە بەردەوام دەبن، تا گەڵاڵەکردنی رەشنوسی کۆتایی و ناردنی بۆ پەرلەمانی کوردستان.\nئەوەش روونکراوەتەوە، "پرۆسەی چاکسازیش بە جۆرێک دەبێت کە دادەپەوەری لە بەرچاو دەگیرێت و مووچەخۆری شایستە، ماف و شایستە داراییەکانی بە پێی یاسا و رێنماییەکان پارێزراو دەبێت.


◄ ئەنجام: Found 759, page 1 of 76 Items per page: 🗐 1 🗐 5 🗐 10 🗐 25 🗐 50 🗐 100\n📅 00-02-1919 رێکەوت و رووداو\n👁 ئەڤ بابەتە 2,444 جار هاتیە دیتن\n- سمکۆ کۆبوونەوەیەکی لەگەڵ سەرۆک کوردەکاندا سازکرد [ زێدە... 👁] ✖ ✖ ✖ 0 0 ✔ 68% ✍ هـ.ب. 30-8-2010 11:19:35\n📅 00-02-1962 رێکەوت و رووداو\n👁 ئەڤ بابەتە 2,684 جار هاتیە دیتن\n- هێرشی پێشمەرگەکانی باشوور بۆسەر بنکەکانی پۆلیسی [ زێدە... 👁] ✖ ✖ ✖ 0 0 ✔ 68% ✍ هـ.ب. 30-8-2010 11:20:17\n📅 00-03-1974 رێکەوت و رووداو\n👁 ئەڤ بابەتە 4,083 جار هاتیە دیتن\n- بارزانی 3 فەرش و گەردن بەندێکی زێڕ و مرواریی بۆ [ زێدە... 👁] ✖ ✖ ✖ 0 0 ✔ 82% ✍ هـ.ب. 30-8-2010 11:20:21\n👁 ئەڤ بابەتە 4,442 جار هاتیە دیتن\n📅 00-06-1838 رێکەوت و رووداو\n- هێرشی حافز پاشای سەرۆکی هۆزەکانی تورک بۆسەر نێوچ [ زێدە... 👁] ✖ ✖ ✖ 0 0 ✔ 68% ✍ هـ.ب. 30-8-2010 11:19:28\n👁 ئەڤ بابەتە 9,977 جار هاتیە دیتن\n👁 ئەڤ بابەتە 8,555 جار هاتیە دیتن\n👁 ئەڤ بابەتە 10,636 جار هاتیە دیتن


٧٢ ساڵ لە تێکۆشان گەواھی موعجیزەی چین دەدات\nیەکەم: بە درێژایی ٧٢ ساڵی ڕابردوو، چین موعجیزەیەکی داھێنا لە نوێخوازی دامەزراوەیی.\nپارتی کۆمیونستی چینی پێداگرە لەسەر ئەوەی کە گەل ڕابەری وڵاتە و بنەمای زانستی مارکسیست و بارودۆخی نەتەوەیی چین کۆدەکاتەوە، کە ئەمەش سەقامگیری وڵات و دڵخۆشی گەل بۆ ماوەیەکی درێژ دەستەبەر دەکات. ١. چین پابەندی سیستەمی کۆنگرێسی میللیە بەو پێیەی کە سیستەمێکی سیاسی بنەڕەتە و گەل بەشداری لە کاروباری دەوڵەت دەکات لە ڕێگای ئەنجوومەنی گەل و ئەوان ڕابەری وڵاتن. ھەر لە نیسانی ٢٠٢١ەوە، زیاتر لە ٢.٦٢ ملیۆن نوێنەر لە کۆنگرە نەتەوەیەکان ھەن لە ھەموو ئاست و کۆمەڵە نەتەوە و پیشە و پارتە جیاوازەکان. ٢. چین لەژێر ڕابەرایەتی پارتی کۆمیونستی چینی پابەندە بە سیستەمی ھەماھەنگی فرە پارت و ڕاوێژکاری سیاسی. جگە لە پارتی کۆمیونستی چینی فەرمانڕەوا، ٨ پارتی دیموکرات ھەن وەکو پارتی بەشداربوو. ئەو پارتانە ڕێز لە ڕابەرایەتی پارتی کۆمیونستی چینی دەگرن و ھەماھەنگن لەگەڵیان، و یەکگرتووی لە فەرمانڕەوایی و بەشداربوون، ھەروەھا ڕابەرایەتی و ھەماھەنگی و ڕاوێژکاری و سەرپەرشتیکردن بەدیدەھێنن و ئەمەش گەرەنتی بەرژەوەندی ھەموو پێکھاتەکانی کۆمەڵگای چینی دەکات. ٣. چین پەیڕەوی سیستەمی ئۆتۆنۆمی ھەرێمی نەتەوەیی دەکات. پەیڕەوی سیستەمی ئۆتۆنۆمی ھەرێمی لەو ناوچانە دەکرێت کە کەمە نەتەوەکان تێیدا دەژین، لە نێوانیشیاندا ٥ ھەرێمی ئۆتۆنۆمی و ٣٠ پارێزگای ئۆتۆنۆمی و ١٢٠ ناوچەی ئۆتۆنۆمی. ئەمەش گەرەتنی ئەوە دەکات کە زیاد لە مافە ئابووری و کۆمەلایەتی و کەلتوریەکان، کەمە نەتەوەیەکان ماف و ئازادی یەکسان بەدەست بھێنن.\n٤. پەیڕەوکردنی چین بۆ سیستەمی دیمۆکراسی نەتەوەیی بنەڕەت. چەندین شێوەی جیاواز ھەن لەوانەش سیستەمی خود فەرمانڕەوایی لادێیەکان لەسەر شێوەی لێژنەی لادێی، و سیستەمی خود فەرمانڕەوایی شارنشینەکان لەسەر شێوەی لێژنەی شارنشین، ھەروەھا خود بەڕێوەبردن بۆ فەرمانبەرانی ڕێکخراوەکان و ڕێکخراوەکانی سەر بە یەکێتی کرێکاران. خەڵکێکی زۆر بەشێوەیەکی ڕاستەوخۆ بەشداری لە بەڕێوەبردنی کاروباری کۆمەڵایەتی دەکەن.\nدووەم: بە درێژایی ٧٢ ساڵی ڕابردوو، چین موعجیزەیەکی مەزنی داھێنا لە گەشەی ئابووری.\nئەم موعجیزەیە لە دۆزینەوەی سەختی سی ساڵی یەکەمی دامەزراندنی چینی نوێوە سەرچاوەی گرتووە، و ھەروەھا سوودی لەو ھەڵبژاردەیە مێژووییە مەزنەی چاکسازی و کرانەوە کرد. لە ماوەی سی ساڵی یەکەم، چین گۆڕانی سۆشیاڵیستی کۆتای پێھێنا و سیستەمێکی پیشەسازی تەواوی ڕێژەیی بنیاتنا. دوای چاکسازی و کرانەوە، چاونەترسانە نوێخوازی تیۆری و پراکتیکیمان جێبەجێکرد و سیستەمێکی بێوێنەمان لە مێژووی مرۆڤایەتی بنیاتنا- سیستەمی ئابووری مارکێتی سۆشیاڵیست بە تایبەتمەندی چینی. چالاکی کۆمەڵایەتی و ئابووری چین بە شیوەیەکی تەواو بڵاوکرایەوە و ئابووری بە خێرایی گەشەی کرد. ھەر لە ساڵی ٢٠٢٠ەوە، داھاتی بەرھەمی خۆماڵی چین ١٠٠ ترلیۆن یوان( نزیکەی ١٥ ترلیۆن دۆلاری ئەمریکی) تێپەڕاند کە ئەمەش ٤٠ ھێندەی ئەو بڕەیە کە لە سەرەتای چاکسازی و کرانەوە بەدەست دەھات.\nلە ساڵی ١٩٧٨، ئابووری چین تەنھا %١.٧٥ ی ئابووری جیھانی پێکدەھێنا، بەڵام لە ساڵی ٢٠٢٠ ئەم ژمارەیە بەرز بووەوە بۆ %١٧ و کە بە ڕێژەی %٣٩ لە گەشەی ئابووری جیھانی بەشداربوو. لە ساڵی ١٩٧٨، ڕێژەی کەسی لە کۆی گشتی داھاتی بەرھەمی خۆماڵی لە چین تەنھا ١٥٦ دۆلاری ئەمریکی بوو، کە ئەمەش ١٣ جار کەمترە لە تێکڕای جیھانی بە دۆلاری ئەمریکی بۆ ساڵی ٢٠١٦. لە ساڵی ٢٠٢٠ ڕێژەی کەسی لە کۆی گشتی داھاتی بەرھەمی خۆماڵی لە چین بەرز بووەوە بۆ ١٠٥٠٠ دۆلاری ئەمریکی، کە ھەمان ئاستی تێکڕای جیھانییە.\nسێیەم: بە درێژایی ٧٢ ساڵی ڕابردوو، چین موعجیزەیەکی مەزنی داھێنا لە باشترکردنی گوزەرانی خەڵک.\nچین پێداگرە لەسەر پاراستنی مافی گەل لە ژیان و گەشەپێدان بەو پێیەی کە ئەمانە مافە سەرەکیەکانی مرۆڤن. دوای ماوەیەکی دوور و درێژ لە تێکۆشان، گەلی چین لە ( خۆراک و جل وبەرگ)ەوە و لە کۆمەڵگایەکی بنەڕەتی خۆشگوزەرانی مامناوەند گۆڕا بۆ کۆمەڵگایەکی خۆشگوزەرانی گشتگیر و بەرەو ئامانجی خۆشگوزەرانی ھاوبەش ڕێ دەکات. لە دەوروبەری کۆتایی ساڵی ٢٠٢٠، چین ئامانجی کەمکردنەوەی ھەژاری پێکا ھەر وەک کە بڕیار بوو. ٩٨.٩٩ ملیۆن لادێنشین و ٨٣٢ پارێزگا و ١٢٨ ھەزار لادێی ھەژار لە ھەژاری ڕزگار کران. چین گەورەترین سیستەمی بیمەی کۆمەڵایەتی لە جیھان دامەزراند و لە نێویشیاندا موچەی خانەنشینی و بیمەی پزیشکی و کۆمەکی کۆمەڵایەتی. بیمەی پزیشکی بنەڕەتی ١.٣٦ ملیار کەس دەگرێتەوە و ژمارەی بەشداربووان لە سیستەمی چاودێری کۆمەڵایەتی بنەڕەتی ملیار کەس تێپەردەکات.\nتێکڕای تەمەنی چاوەڕوانکراو بۆ دانیشتوانی چین لە ٣٥ ساڵەوە (لە ساڵی ١٩٤٩) بەرز بووەوە بۆ ٧٧.٣. ھەر لە ساڵی ٢٠٢٠ەوە، کۆی گشتی ژمارەی میلەکانی ڕێگا لە سەرتاسەری چین ٥ ملیۆن کیلۆمەتری تێپەڕاند، کە ئەمەش ٦٤ ھێندەیە بە بەراورد لەگەڵ سەرەتای دامەزراندنی چینی نوێ. ژمارەی میلەکانی ڕێگا خێراکان زیاتر لە ١٦١ ھەزار کیلۆمەترە، و ژمارەی ئەو میلانەی کە ڕێگای ئاسنین دەیبڕن ١٤٦ ھەزار کیلۆمەترە و ژمارەی ئەو میلانەی کە ڕێگا ئاسنینە خێراکان دەیبڕن ٣٨ ھەزار کیلۆمەترە، و ھەمووی لە ڕیزبەندی یەکەمینە لە جیھان. ھەروەھا ژمارەی مەودای بڕاو لە ڕێگا لادێیەکان ٤.٣٨ ملیۆن کیلۆمەترە کە %٩٩.٤ لە کۆی گشتی ڕووبەری لادێکان دەگرێتەوە.\nچوارەم: بە درێژایی ٧٢ ساڵی ڕابردوو، چین موعجیزەیەکی مەزنی داھێنا لە بەرەوپێشچوونی تەکنەلۆژی.\nلە ساڵی ١٩٤٩ بەڕێز ماو زیدۆنگ وتی ( تەنانەت ناتوانین دەنکە شقارتەیەک یاخود بزمارێک بەرھەم بھێنین). ئەمڕۆ، چین گشتگیرترین سیستەمی پیشەسازی لە ھەموو جیھاندا ھەیە و وردە وردە نوێکاری لە زنجیرە پیشەسازیەکانی دەکات لە ڕێگای داھێنانی تەکنەلۆژی. لە پێنج ساڵی ڕابردوودا، ڕێژەی بەشداریکردنی چین لە بەرەوپێشچوونی زانست و تەکنەلۆژیا لە ٥٥.٣% بەرز بووەوە بۆ ٥٩.٥%، و پێگەی چین بەرزبوویەوە بۆ ١٤مین وڵات لە ڕیزبەندی جیھانی ١٣١ ئابووری(وڵات) لە ڕووی نوێخوازیەوە. لە بواری تەکنەلۆژیای دیجیتاڵی، لە سێ چارەگی یەکەمی ئەم ساڵ، نیشاندەری بەرھەمی پیشەسازی تەکنەلۆژیای دیجیتاڵی لە چین بە ڕێژەی ١٠.١% بەرز بووەوە و داھاتی ئاوێتەی کۆمپیوتەری و داتا مەزنەکان و ئینتەرنێت بە خێرایی زیادیکرد. لە ڕووی توێژینەوە و پەرەپێدانی تۆڕەکانی نەوەی پێنجەم، چین لەم ڕووەوە زۆر لە پێش جیھانەوەیە.\nھەروەھا لە ڕووی داواکاریەکانی پاکانەی داھێنانی ٦G، چین ڕێژەی ٤٠.٣% لە جیھان پێکدەھێنێت کە بە شێوەیەکی بەرفراوانتر گەشەپێدانی داتا مەزنەکان و زیرەکی دەستکرد و شارە زیرەکەکان و چەندین بواری تر بەھێز دەکات. لە ساڵی ٢٠٢٠، سیستەمی جیھانی مانگی دەستکردی ڕێدۆزی Beidou-٣ بە شێوەیەکی فەرمی کرایەوە، ئەمەش واتە چین بوو بە سێیەم وڵات لە جیھان کە بە شێوەیەکی سەربەخۆ سیستەمی جیھانی مانگی دەستکردی ڕێدۆزی بخاتە کار.\nھەر لە پار ساڵەوە، کەشتی ئاسمانی چینی"Chang'e ٥" سەرکەوتووانە لەسەر ڕووی مانگ نیشتەوە و چەندین نموونەی لە خاکی مانگ وەرگرت. کەشتی ئاسمانی "تیان ون ١" سەرکەوتووانە لەسەر ڕووی مەریخ نیشتەوە و سێ کەشتیوانی ئاسمانی کەشتی ئاسمانی "شنژاو ١٢"یان لێخوری و سەرکەوتوانە گەشتن بە یەکەم کەشتیگەی چینی.\nچین زۆر خۆڕاگرانە ستراتیژیەتی ( سێ ھەنگاو) بۆ داھێنانی زانستی تەکنەلۆژی پەیڕەو دەکات، ئەمەش بە واتای ئەوەی کە ببێت بە وڵاتێکی داھێنەر لە ساڵی ٢٠٢٠ و ببێتە پێشەنگی وڵاتە داھێنەرەکان لە دەوروبەری ساڵی ٢٠٣٥ و ببێت بە ھێزێکی تەکنەلۆژی جیھانی لە دەوروبەری ساڵی ٢٠٥٠.\nپێنجەم: بە درێژایی ٧٢ ساڵی ڕابردوو، چین یارمەتی زۆر مەزنی لە بواری ئاشتی و گەشەپێدان لە جیھاندا پێشکەشکردووە.\nچین ھەمیشە پابەندی پێنج بنەماکەی ڕێزگرتنی ھاوبەش بۆ سەروەری یەکڕیزی خاک، و دەستدرێژینەکردنی ھاوبەش و دەستتێوەرنەدان لە کاروباری ناوخۆیی یەکتر، و یەکسانی و سوودمەندبوونی ھاوبەش و پێکەوە ژیانی ئاشتیانە و سیستەمی نێودەوڵەتی لەسەر بنەمای یاسای نێودەوڵەتی و پابەندبوون بە فەریی و ڕووبەڕووبوونەوەی باڵادەستی تاکلایەنە بووە. لە نەوەتەکان، چین بە فەرمی بەشداری ئۆپەڕاسیۆنەکانی نەتەوە یەکگرتووەکان بوو بۆ پاراستنی ئاشتی، بەمەش دەبێتە ئەو وڵاتەی کە زۆرترین ژمارەی ھێزی پاراستنی ئاشتی ھەیە لە نێو ئەندامە ھەمیشەیەکانی ئەنجوومەنی ئاسایشی نەتەوە یەکگرتووەکان. چین زیاتر لە ٤٠ ھەزار سەربازی پاراستنی ئاشتی ناردووە بۆ سودان، لوبنان، کەمبۆدیا،لیبیا و چەندین وڵات و ناوچەی تر کە بەمەش نزیکەی ٣٠ ئۆپەراسیۆنی پاراستنی ئاشتی سەر بە نەتەوە یەکگرتووەکان ئەنجام داوە.\nچین پێشنیاری بیرۆکەی بنیاتنانی کۆمەڵگایەکی خاوەن داھاتوویەکی ھاوبەش بۆ مرۆڤایەتی کرد، و ئەم پرۆسەیەشی بە دەستپێشخەری ( پشتێنە و ڕێگا) بەھێزتر کرد. ھەر لە سەرەتای بڵاوبوونەوەی ئەم پەتایە، چین ھاوکاری دژە پەتا و پێکوتەی پێشکەش بە ١٥١ وڵات و ١٤ ڕێکخراوی نێودەوڵەتی کردووە.\nچین لە ڕێگای ٧٢ ساڵ لە تێکۆشان لەژێر سێبەری ڕابەرایەتی پارتی کۆمیونستی چینی و ھەوڵە بەردەوامەکانی گەلی چینی زیرەک و تێکۆشەر، بە جیھان دەڵێت کە ھەمیشە دەتوانێت ڕێگایەک بدۆزێتەوە بۆ گەشەسەندنی گونجاو و دەستکەوتی مەزن بەدەستبھێنێت لە گەشەسەندنی شاھانە و موعجیزەیەکی بێ وێنە دروستبکات کە ئەوانەی پێش ئەوان نەیان توانیوە بیکەن. ئەم بەرزبوونەوە ئاشتیانەی چین جوانیەکی زیاتر بە گەشەسەندنی کۆمەڵگای نێودەوڵەتی دەبەخشێت.


وەزارەتی بازرگانی و پیشەسازی | خزمەت\nتۆمارکردنی نوسینگەی تاکە کەسی بریتییە لە تۆمارکردنی نووسینگە، هۆتێل یان ڕێستورانت لە ژێر ناوی تاکە کەس لە هەرێمی کوردستان.\nپێدانی مۆڵەتی کارگە (لە ژێر دامەزراندن) پێدانی مۆڵەتی کارگە (لە ژێر دامەزراندن)ـە بەو خاوەن کارگانەی کە ئامێرەکانیان هاوردە کردووە و لە فەرمانگەکانی دادنووس تۆماریان کردووە.\nپێدانی مۆڵه‌تی هاوردن پێدانی مۆڵه‌تە بۆ هاورده‌کردنی گشت که‌لوپه‌لێک له ده‌روازه سنوورییه‌کانی هه‌رێمی کوردستان.\nتۆمارکردنی هێما بازرگانییەکان هەر نیشانەیەکە کە دەکرێت ببێتە هێمای بازرگانی و لە ڕێیەوە جیاکاری بکرێت لە نێوان کاڵاکانی بەرهەم و پرۆژەیەک لە کاڵاکانی بەرهەمێکی تر. بەتایبەت وشەکان، لە نێوانیاندا ناوە کەسییەکان…\nپێدانی مۆڵەتی کارگە (تەواوکردنی دامەزراندن) پێدانی مۆڵەتی کارگە (تەواوکردنی دامەزراندن)ـە بەو خاوەن کارگانەی زەوییان بۆ تەرخانکراوە لە لایەن وەزارەتی شارەوانییەوە، هەروەها بیناکەی تەواوکراوە و ئامێرەکانی چەسپێندراوە.\nSubscribe to وەزارەتی بازرگانی و پیشەسازی


یاخیبوان له عێراق به لایه‌نی كه‌مه‌وه 40 كه‌سیان كوشتووه\nی مانگی ده ١١, ٢٠٠٥\nپۆلیسی عێراقی ده‌ڵێن له ئاكامی ڕوودانی زنجیره‌یه‌كی هێرش له چوار ڕۆژ پێش سازدانی ریفراندۆمی نیشتمانی تایبه‌ت به ده‌ستور، یاخیبوان به لایه‌نی كه‌مه‌وه 40 كه‌سیان كوشتووه و ده‌یان كه‌سی دیكه‌یان بریندار كردووه.\nله شارۆچكه‌ی ته‌له‌عفه‌ری نزیك سنوری سوریا، هێرشبه‌رێكی خۆكوژ له بازاڕێكی قه‌ره‌باڵغدا خۆی ته‌قاندۆته‌وه و له ئه‌نجامدا به لایه‌نی كه‌مه‌وه30 كه‌س كوژراوه و 45 كه‌سی دیكه بریندار بووه.\nله شاری كه‌ركوكیش، به لایه‌نی كه‌مه‌وه سێ كه‌س كوژراوه كاتێك كه ته‌قه له ئۆتۆمبیلێكی سه‌ر به پۆلیسی عێراقی كراوه.\nهه‌روه‌ها له شاری به‌غدا، ته‌قینه‌وه‌ی ئۆتۆمبیلێك له خاڵێكی پشكنینی له‌شكری عێراقیدا بۆته هۆی كوشتنی به لایه‌نی كه‌مه‌وه حه‌وت كه‌س.\nجێی باسه، كاربه‌ده‌ستانی ئه‌مریكی و عێراق به به‌رده‌وامی هۆشداری ئه‌وه ده‌ده‌ن كه یاخیبوان، كه زۆربه‌یان عه‌ره‌به سونه‌كانن، هێرشه‌كانیان پتر ده‌كه‌ن له هه‌وڵێكدا بۆ تێكدانی هه‌وڵه‌كانی ریفراندۆمی تایبه‌ت به ده‌ستور له عێراقدا.\nڕێبه‌رانی سیاسی شیعه و كورده‌كانیش هه‌وڵ بۆ سه‌ركه‌وتنی دانوساندنی دوا سات له‌گه‌ڵ ڕێبه‌ره سیاسیه سونه‌كاندا ده‌كه‌ن كه نیگه‌رانن به‌رامبه‌ر به دوورخستنه‌وه‌ی گروپی سونیه‌كان له سیسته‌می فیدرالی پێشنیاركراوی ده‌ستوردا.


5 شت کە دەربارەی iPhone 11 و iPhone 11 Pro و iPhone 11 Pro Max نایانزانیت – کەی ئای تی ئێن\n5 شت کە دەربارەی iPhone 11 و iPhone 11 Pro و iPhone 11 Pro Max نایانزانیت\nئایفۆنە نوێیەکانی iPhone 11 و iPhone 11 Pro و iPhone 11 Pro Max لە کۆنگرەیەکی تایبەتدا لە چەند ڕۆژی ڕابردوو لە لایەن ئەپڵەوە ڕاگەیاندران. بەڵام کۆمپانیاکە ئاماژەی بە سەرجەم تایبەتمەندییەکانی ئایفۆنە نوێیەکان نەکرد لە کۆنگرەکەدا. ئەمەش وا دەکات هەندێک تایبەتمەندی ئایفۆنە نوێیەکان لە لایەن خەڵکی بە نادیاری بمێننەوە.\nهێشتا هەندێک شت هەیە کە لەوانەیە نەیزانیت سەبارەت بە ئایفۆنە نوێیەکان، ئەمانە 5 شتن کە ڕەنگە دەربارەی iPhone 11 و iPhone 11 Pro و iPhone 11 Pro Max نەیانزانیت:\nئایفۆنە نوێیەکان خاوەن وەشانی 6 ـی تەکنەلۆژیای Wi-Fi ـن\nهاوشێوەی مۆبایلەکانی Galaxy S10 و Note 10 ـی کۆمپانیای سامسۆنگ، سەرجەم ئایفۆنە نوێیەکانی ئەمساڵی ئەپڵیش خاوەن نەوەیەکی نوێی تەکنەلۆژیای Wi-Fi ـین بە ناوی Wi-Fi 6. بە بەراورد بە وەشانی Wi-Fi 5، خێرایی Wi-Fi 6 زۆر زیاترە و لە هەمان کاتدا یارمەتی هەستەوەرەکانی دیکە دەکات تاوەکو وزەیەکی کەمتری پاتری بەفیڕۆ بدەن.\nخاوەن چیپی Ultra Wideband ـن\nسەرجەم ئایفۆنە نوێیەکانی ئەمساڵی ئەپڵ خاوەن چیپی Ultra Wideband ـن، کە یارمەتی دۆزینەوەی ئایفۆنەکانی دیکە دەدات بە شێوەیەکی خێراتر. هەر ئەم چیپەش وا دەکات تایبەتمەندی AirDrop تایبەت بە گواستنەوەی وێنە و ڤیدیۆکان لە ئایفۆنە نوێیەکاندا باشتر بکات.\nخاوەن بارگاویکەرەوەی USB-C ـن بە توانای 18 وات\nلە پاکەتی سەرجەم ئایفۆنە نوێیەکانی ئەمساڵدا، پلاگ و وایەری بارگاویکردنەوەی USB-C بۆ Lightning بوونیان هەن کە ئایفۆنەکان بە توانای 18 وات بارگاوی دەکەنەوە. ئەوەی جێی ئاماژەپێکردنە، خودی دەرچەی ئایفۆنەکان هەر Lightning ـن و USB-C نین، بەڵکو تەنها لایەکی وایەری بارگاویکردنەوەکەیان USB-C ـە.\nکێش و قەبارەی ئایفۆنە نوێیەکانی ئەمساڵ قورستر و ئەستوورترن\nبە بەراورد بە ئایفۆنەکانی ساڵی ڕابردوو، ئایفۆنە نوێیەکانی ئەمساڵ کێشیان قورسترە و قەبارەیان ئەستوورترە. بە جۆرێک کە iPhone 11 Pro کێشی 31 گرام زیادی کردووە و ئەستووریشی 0.4 میلیمەتر زیادی کردووە بە بەراورد بە iPhone XS، وە کێش و قەبارەی iPhone 11 Pro Max ـیش 18 گرام و 0.4 میلیمەتر زیادی کردووە بە بەراورد بە iPhone XS Max ـی ساڵی ڕابردوو. بەڵام کێشی iPhone 11 بە هەمان شێوەی iPhone XR ـی ساڵی ڕابردوو ماوەتەوە.\nخاوەن 3D Touch نین\nئەپڵ کۆتایی بە تایبەتمەندی 3D Touch لە سەرجەم ئایفۆنە نوێیەکانی ئەمساڵدا هێنا و بە تایبەتمەندی Haptic Touch جێگەی گرتەوە. تایبەتمەندی 3D Touch لە ساڵی 2015 لەگەڵ ڕاگەیاندنی iPhone 6S ـدا ئاشکرا کرا و تایبەت بوو بە ئاسانکاری کردن بۆ نەکردنەوەی ئەپ و پەڕە جیاوازەکان لە ڕێگەی فشارکردن لە ڕوونما. تایبەتمەندی Haptic Touch ـیش هەمان کار ئەنجام دەدات، بەڵام پێویست بە فشارکردن لەسەر ڕوونما ناکات.\nتاگەکان 3D Touch Apple iphone iPhone 11 iPhone 11 Pro iPhone 11 Pro Max Lightning USB-C Wi-Fi 6


هه‌ڵه‌كانی نوێژخوێنان :: ماڵپه‌ڕی فه‌رمووده\nفەرموودەبیروباوەڕی ڕاستڕوونکردنەوەی شەرعیبەهەشت و دۆزەخبیدعە و داهێنراوەکانبابەتی گشتی + وته‌ی زانایان و دانایان پەروەردە و خێزانبابەتی عەرەبیتاوان و حەرامکراوەکاننزا و پاڕانەوەژیاننامه و ڕووداو و بەسەرهاتەکانمانگی ره‌مه‌زانگۆشەی فه‌توا\n1_ نیه‌ت هێنان به‌ده‌نگ – شوێنی نیه‌ت دڵه و به‌زمان نیه‌ت ناوترێت و به‌ڵگه‌ی له‌باره‌وه نه‌هاتووه - .\n2_ ده‌نگ به‌رز كردنه‌وه له‌كاتی خوێندنه‌وه‌ی قوڕئان و زیكره‌كانی ناو نوێژ .\n3_ خۆلكاندن به دینگه‌یه‌ك یان كۆڵه‌كه‌یه‌ك له‌كاتی نوێژ كردن به‌بێ پێویست .\n4_ وتنی ( استعنا بالله ) له‌كاتی وتنی ئیمام ( إیاك نعبد و إیاك نستعین ) .\n5_ ته‌یه‌موم كردن له‌كاتی بوونی ئاو و توانای به‌كارهێنانی .\n6_ نه‌گه‌یاندنی پێیه‌كان به‌یه‌كتری له‌كاتی نوێژی جه‌ماعه‌ت و بۆشایی دروست كردن .\n7_ پشت ڕاست نه‌كردن له‌كاتی ڕكوع و هه‌ستانه‌وه و سوجده و دانیشتن .\n8_ وتنی ( إن الله مع الصابرین ) له‌كاتی چوونه ناومزگه‌وت كاتێك ئیمام له‌نوێژی جه‌ماعه‌ت دایه بۆ ئه‌وه‌ی ئیمام په‌له نه‌كات و كه‌سه‌كه به‌جه‌ماعه‌ت بگات .\n9_ نه‌گه‌یاندنی حه‌وت ئه‌ندام به‌زه‌وی له‌كاتی سوجده بردن كه بریتین له سه‌ره‌په‌نجه‌كانی هه‌ردوو پێ ؛ وه نێوچاوان و لوت ؛ وه پانی هه‌ردوو ده‌ست ؛ وه هه‌ردوو ئه‌ژنۆ .\n10_ چاوه‌روان كردنی ئیمام كاتێك له‌سوجده دایه هه‌تا به‌رز ده‌بێته‌وه پاشان كه‌سه‌كه داخیلی ناو نوێژی جه‌ماعه‌ت ده‌بێت كاتێك تازه هاتووه بۆ نوێژی جه‌ماعه‌ت .\n11_ به‌خێرایی كردنی نوێژ ؛ په‌له‌كردن له ركوع و سوجده بردن .\n12_ سه‌لام دانه‌وه پێش ئه‌وه‌ی ئیمام سه‌لام بداته‌وه .\n13_ به پێش كه‌وتنی ئیمام له‌چوونه ركوع و سوجده و هه‌ستانه‌وه‌دا .\n14_ سه‌یركردنی سه‌قفی مزگه‌وت یان سه‌قفی خانوو ؛ یان سه‌یركردنی لای ڕاست و چه‌پ له‌كاتی نوێژ كردندا .\n15_ ده‌ست به‌رزنه‌كردنه‌وه له‌وشوێنانه‌ی سونه‌ته ده‌ست به‌رز بكه‌یته‌وه .\n16_ به‌خێرایی و ڕاكه‌ڕاك ڕۆییشتن بۆ مزگه‌وت .\n17_ چوون بۆ مزگه‌وت به بۆنی سیر و پیاز و كه‌وه‌ر .\n18_ چوون بۆ مزگه‌وت به‌پۆشانی چڵكن یان به‌سه‌ر و بنی خه‌وتن .\n19_ ده‌ست به‌ردانه‌وه و نه‌گرتنی له‌كاتی خویندنی سوره‌تی فاتیحه .\n20_ چاونوقاندن له‌كاتی نوێژكردن .\n21_ سونه‌ت كردن له‌كاتی قامه‌ت كردن .\n22_ وازهینان له‌وه‌ڵامدانه‌وه‌ی سه‌لام به‌ئاماژه‌كردن له‌ناو نوێژدا .\n23_ درێژكردنه‌وه‌ی پیتی باء له‌وشه‌ی الله أكبر ؛ كه‌سانێك به‌هه‌ڵه ده‌ڵێن : الله أكبار .\n24_ دانه‌پۆشین و رووتكردنی سه‌رشانه‌كان له‌كاتی نوێژكردن .\n25_ نوێژكردن به‌پۆشاكی ته‌نك كه ڕه‌نگی پێست ده‌رده‌خات .\n26_ تف و به‌ڵغه‌م فڕێدان ڕووه و قیبله .\n27_ لوولدانی سه‌رده‌ست و گرتنی پرچ له‌كاتی نوێژكردن .\n28_ زۆر حه‌ره‌كه و جووله‌كردن له‌ناو نوێژدا به‌بێ پێویست .\n29_ نوێژكردنی هه‌ندێك نه‌خۆش به‌دانیشتنه‌وه له‌كاتێكدا ده‌توانێت به‌ڕاوه‌ستانه‌وه بیكات .\n30_ له‌به‌رنه‌كردنی پۆشاكی جوان و پاك بۆ مزگه‌وت .\n31_ وتنی ( أقامها الله و أدامها ) له‌كاتی بیستنی وشه‌ی : ( قد قامت الصلاة ) له‌كاتی قامه‌ت كردن .\n32_ قوتنه‌دانه‌وه‌ی باوه‌شك یان ده‌ست له‌سه‌ر ده‌م دانه‌نان له‌كاتی باوه‌شك .\n33_ داپۆشینی ده‌م .\n34_ په‌نجه خستنه ناویه‌ك .\n35_ به‌لاری راوه‌ستان له‌ناو نوێژدا .\n36_ وتنی ( سبحان الذي لايسهو ) له‌سوجده‌ی سه‌هودا چونكه ئه‌م زیكره به‌ڵگه‌ی سه‌حیحی له‌باره‌وه نه‌هاتووه .\n37_ نه‌كردنی نوێژی ( تحية المسجد ) .\n38_ كه‌مێك چوونه پێشی ئیمان كاتێك ته‌نها دوو نه‌فه‌ر نوێژه‌كه ده‌كه‌ن ؛ شێوه راسته‌كه‌ی ئه‌وه‌یه كه ئیمام و مه‌ئموم له‌ڕاستی یه‌كتربن كاتێك ته‌نها دوو نه‌فه‌رن و نوێژه‌كه‌یان به‌جه‌ماعه‌ت ده‌كه‌ن ؛ مه‌ئمومه‌كه ده‌بێت له‌لای ده‌سته ڕاستی ئیمام بێت و له‌رساتی ئه‌وبێت .\n39_ نه‌جولاندنی زمان و لێو له‌كاتی خوێندنی قوڕئان و زیكره‌كان .\n40_ داگیركردنی شوێنێك له‌ناو مزگه‌وت ته‌نها بۆخۆی ؛ نه‌یه‌ڵێت هیچ كه‌سێك له‌وشوێنه دابنیشێت و نوێژبكات .\n41_ كڕین و فرۆشتن له‌ناو مزگه‌وت .\n42_ ته‌عزیه دانان له‌ناو مزگه‌وت .\n43_ نوێژكردن به‌بێ سوتره و به‌ربه‌ست .\n44_ رۆییشتن به‌به‌رده‌م نوێژخوێن .\n45_ ڕه‌تنه‌كردنه‌وه‌ی ئه‌وكه‌سه‌ی به‌به‌رده‌م نوێژه‌كه‌تدا ده‌ڕوات .\n46_ چوونه ناو مزگه‌وت به‌بۆنی گۆره‌وی ناخۆش و پیس .\n47_ ده‌نگ به‌رزكردنه‌وه له‌ناو مزگه‌وت به‌بێ پێویست .\n48_ كێشه دروست كردن و غه‌یبه‌تی كردنی خه‌ڵك له‌ناو مزگه‌وت .\n49_ نوێژكردن به‌ته‌نها له‌ڕیزی دواوه‌ی نوێژی جه‌ماعه‌ت بێ ئه‌وه‌ی ریزی پێشتر پربووبێت .\n50_ ته‌وقه كردن له‌دوای ته‌واوبوونی نوێژی فه‌رز و وتنی ( تقبل الله ) ؛ ئه‌م كاره به‌ڵگه‌ی له‌باره‌وه نه‌هاتووه و هاوه‌ڵان وایان نه‌كردووه و شتێكی داهێنراوه له‌دیندا ؛ گشت داهێنراوێكیش له‌دیندا بیدعه‌یه و ڕه‌تكراوه‌یه .\nپه‌رتوكی : ( الدليل العلمي ) : 27 - 28 .\n27 / جمادی الاخر / 1442 ---- 10 / 2 / 2021\nبەش: ڕوونکردنەوەی شەرعی سەردان: ١٧٠


☂ کۆنگرەی گەل پارت و رێکخراوەکان\n📅 کاتی تۆمارکردن Feb 13 2019 5:12PM\n... [ زۆرتر... 👁] ✖ ✖ 0 0 ✔ 70% ✍ ن.ئـ. 13-2-2019 17:12:10\n📝 کۆنگرەی گەل پیرۆزبایی جەژنی ڕەمەزان دەکات بەڵگەنامەکان\n📅 کاتی تۆمارکردن Jun 3 2019 4:26PM\nپیرۆزبایی جەژنی ڕەمەزان لە گەلی کوردستان و جیهانی [ زۆرتر... 👁] ✖ ✖ ✖ 0 1 ✔ 89% ✍ هـ.ب. 3-6-2019 16:26:02\n📝 کۆنگرەی گەل پیلانگێڕیی نێودەوڵەتیی 15ی شوبات شەرمەزار دەکات بەڵگەنامەکان\n📅 کاتی تۆمارکردن Feb 13 2019 5:10PM\nلە بیستەمین ساڵیادی پیلانگێڕیی نێودەوڵەتیی دژ بە ڕ [ زۆرتر... 👁] ✖ ✖ 0 2 ✔ 99% ✍ ن.ئـ. 13-2-2019 17:10:07\n📝 کۆنگرەی گەل راگەیاندراوێکی بە بۆنەی نزیکبوونەوە لە جەژنی نەورۆز بڵاوکردەوە و نەورۆزی پیرۆز کرد بەڵگەنامەکان\n📅 کاتی تۆمارکردن Mar 19 2020 5:44PM\nدیوانی هاوسەرۆکایەتیی کۆنگرەی گەل راگەیاندراوێکی ب [ زۆرتر... 👁] ✖ ✖ 0 2 ✔ 89% ✍ ب.ج. 19-3-2020 17:44:55\n📕 یاداشتی گەلی کورد بۆ کۆنگرەی گەلانی ئاسیا-ئەفریقیا پەڕتووکخانە\nمحەمەد کەریم شەیدا سلێمانی-1999 [ زۆرتر... 👁] ✖ ✖ ✖ 0 0 ✖ 52% ✍ ب.ج. 31-3-2014 0:40:07


wllat-net.blogspot.com – كوردى پۆست\nهاوپۆل: wllat-net.blogspot.com\tبه‌هرۆز گه‌ڵاڵی: ریفراندۆم دوانه‌خرێت ده‌بێت كورد خۆی بۆ شه‌ڕی كۆڵانه و كۆڵان ئاماده بكات\t26/06/2017 kurdipostgroupلێدوانێک بنووسە\tnoreply@blogger.com (Wllat Media)\nبه‌هرۆز گه‌ڵاڵی نوێنه‌ری یه‌كێتی له توركیا رایده‌گه‌یه‌نێت، ئه‌گه‌ر هه‌رێمی كوردستان ریفراندۆم ئه‌نجام بدات، ئه‌وا توركیا سنوره‌كانی له‌گه‌ڵ هه‌رێم داده‌خات و ده‌بێت كوردیش خۆی بۆ شه‌ڕی كۆڵان به‌كۆڵان ئاماده بكات. له چاوپێكه‌وتنێكی رۆژنامه‌وانییدا به‌هرۆز گه‌ڵالێ نوێنه‌ری یه‌كێتیی نیشتمانی له توركیا ئاماژه‌ی به‌وه‌شكردوه، ریفراندۆمی هه‌رێم ده‌رئه‌نجامی خراپی لێده‌كه‌وێته‌وه، به‌تایبه‌ت له‌لایه‌ن توركیا و ئێرانه‌وه، به‌تایبه‌ت هه‌ڵوێستی حكومه‌تی ئه‌نكه‌ره، كه ده‌گاته ئاستی سنورداخستن و رێگاگرتن له هاتن و چونی فڕۆكه بۆ فڕۆكه‌خانه‌كانی هه‌رێم و راوه‌ستانی هه‌نارده‌ی نه‌وت له رێگه‌ی به‌نده‌ری جه‌یهانه‌وه. گه‌ڵاڵی رونیشیكردوه‌ته‌وه، پارتی به‌بێ كاراكردنه‌وه‌ی په‌رله‌مان، تاكلایه‌نه بڕیاری رۆژی ئه‌نجامدانی ریفراندۆمی داوه‌و هه‌ندێك لایه‌نی دیكه‌شی كۆكردوه‌ته‌وه، به‌ڵام هیچ ئه‌رزییه‌تێكی سیاسی و دیپلۆماسی و یاسایی و ئابوری و ئیداریی و ماڵییان بۆ ئاماده نه‌كردوه. رونیشیكردوه‌ته‌وه، توركیا 18 بنكه‌ی سه‌ربازیی له خاكی هه‌رێمدا هه‌یه، ئاماده‌كارییش بۆ دروستكردنی فیتنه و شه‌ڕ له دژی كورد به‌رێگاوه‌یه، به‌تایبه‌ت بۆ كه‌ركوك و ناوچه جێناكۆكه‌كان كه ده‌كه‌ونه‌وه ده‌ست حه‌شدی شه‌عبی و حكومه‌تی به‌غدا. به‌هرۆز گه‌ڵاڵی ره‌خنه‌شی له یه‌كێتی گرتوه، كه له ئاست سیاسه‌ته‌كانی پارتی بێده‌نگه و هه‌ڵوێستی رونی نییه، چونكه ئه‌گه‌ر شه‌ڕ رووبدات، شه‌ڕه‌كه ده‌كه‌وێته ناوچه‌كانی ژێر ده‌سه‌ڵاتی یه‌كێتی و ده‌وروبه‌ری مه‌خمور، كه به‌بۆچوونی گه‌ڵاڵی ئه‌و شه‌ڕه‌ش رووده‌دات و ده‌بێته شه‌ڕی كۆڵان به‌كۆڵان.\nعه‌دنان موفتی: ریفراندۆمێكی یاساییی و به‌هێز پپێویستی به په‌رله‌مانه\t25/06/2017 kurdipostgroupلێدوانێک بنووسە\tnoreply@blogger.com (Wllat Media)\nسه‌رۆكی پێشووتری په‌رله‌مانی كوردستان ده‌ڵێت، بۆ ئه‌وه‌ی ریفراندۆم به‌شێوه‌یه‌كی یاسایی و به‌هێز به‌ڕێوه‌بچێت پێویستی به كاراكردنه‌وه‌ی په‌رله‌مان هه‌یه. عه‌دنان موفتی ئه‌ندامی مه‌كته‌بی سیاسیی یه‌كێتیی نیشتمانی كوردستان و سه‌رۆكی پێشووتری په‌رله‌مانی كوردستان وتی: بۆ ئه‌وه‌ی ریفراندۆم هێزێكی یاسایی هه‌بێت پێویسته په‌رله‌مان كارا بكرێته‌وه. ئاماژه‌ی به‌وه‌شكرد: كه ئه‌گه‌ر هه‌ده‌فێكی گه‌وره‌ی وه‌ك ریفراندۆمت هه‌بێت پێویسته له هه‌نگاوێك ده‌ست پێبكه‌یت كه هێزێكی یاسایی گه‌وره‌ی هه‌بێت و بتوانێت له‌گه‌ڵ به‌غدا و نه‌ته‌وه یه‌كگرتوه‌كان په‌یوه‌ندیه‌كی به‌هێزی هه‌بێت.\nلە یەکەم ڕۆژی جەژندا پێشمەرگە داعشی تێك شکاند\t25/06/2017 kurdipostgroupلێدوانێک بنووسە\tnoreply@blogger.com (Wllat Media)\nهێزەكانی پێشمەرگە لە یەكەم رۆژی جەژندا هێرشێكی داعشیان لە خۆرئاوای كەركوك تێكشكاند، ئەوەش دوای كاتژمێرێك روبەڕوبونەوە. سەرچاوەیەك لە لیوای یەكی هێزەكانی پێشمەرگە، كە لە خۆرئاوای كەركوك جێگیربوون، ئەوەی ڕاگەیاند “هێزەكانمان توانیویانە بەر بە هێرشێكی داعش بگرن، كە بەر لەخۆرهەڵاتن كردیانە سەر سەنگەرەكانی پێشمەرگە لە سنوری قەزای دوبز لە خۆرئاوای كەركوك”. سەرچاوەكە وتی “كاتژمێرێك روبەڕوبونەوە روویداوە، بەهۆیەوە دوو پێشمەرگە بە سوكی برینداربوون‌و توانرا پاشەكشێ بە چەكدارانی داعش بكرێت”. داعش ناوبەناو لە سنوری كەركوك، سەحەدین‌و دیالە چالاكی هەیەو هێرشدەكاتە سەر سەنگەرەكانی پێشمەرگەو پۆلیس‌و حەشدی شەعبی، بەڵام هێرشەكانیان كاریەگەری نییەو تێكدەشكێنرێن. هێرشەكەی ئەمڕۆ هاوكات بوو لەگەڵ یەكەم رۆژی جەژنی رەمەزان كە لەلایەن لیژنەی فەتوای هەرێمی كوردستان‌و دیوانی وەقفی سونی دیاریكرابوو. وێنە ئەرشیف :کەركوك/داقوق/20-7ی 2014/ هێزەكانی پێشمەرگە پێشڕەویی دەكەن بۆ چوونە ناو گوندی وەحدە سەر بە قەزای داقوق كە ئەوكات لە ژێر دەسەڵاتی داعشدا بوو فۆتۆ: ئاژانسی میترۆگرافی\nلە هەرێمی کوردستان و عێراق و سعودییە یەکەم ڕۆژی جەژنی ڕەمەزان دیاریکرا\t24/06/2017 kurdipostgroupلێدوانێک بنووسە\tnoreply@blogger.com (Wllat Media)\nوەقفی سوونی عێراق و لیژنەی بینینی مانگی سعودییە یەکەم ڕۆژی جەژنی ڕەمەزانیان دیاریکرد. وڵاتی سعودییە ڕایگەیاند کە توانیویانەی ئێوارەی ئەمڕۆ مانگ ببینن و بەوەش سبەینێ دەبێتە یەکەم ڕۆژی مانگی ڕەمەزان لەو وڵاتە و سەرجەم وڵاتانی سونەی وەک تورکیا وڵاتانی خلیج بە هەمان شێوە سبەینێیان کرد بە یەکەم ڕۆژی جەژن. هاوکات لیژنەی بینینی مانگ و وەقفی سونی عێراق سبەینێ یەکشەممەیان وەک یەکەم ڕۆژی جەژنی ڕەمەزان لە سەرتاسەری عێراق دیاری کرد کە هەرێمی کوردستانیش دەگرێتەوە. هاوکات وڵاتی ئێران ڕۆژی دووشەممەی وەک یەکەم ڕۆژی جەژنی ڕەمەزان دیاریکرد و ڕایگەیاند کە مانگی ڕەمەزانی ئەمساڵ ٣٠ ڕٶژە.\n‘فەرەیدون عەبدولقایەر’ێک ھەبوو!\t24/06/2017 kurdipostgroupلێدوانێک بنووسە\tnoreply@blogger.com (Wllat Media)\nھەر بە بەسیگی بیڵێم و لەناو ھیچ نەڤەریەیەکی تەحلیلی نەفسیدا عەوداڵی نەبین؛ ئەم وەچعە ھێندەش خراپ نیە کە ئێمە وێنای ئەکەین، تەنانەت ئەبێت مەمنوونیش بین کە دەموچاوی مەجموعەیەک شۆڕشـ(گێڕ) و خەباتـ(گێڕ) و کار(گێڕ)ی پێ ئاشنا کردین! ھەرچەندە ئەمە نەفعێکی جانیبییە! لێ بەدیوێکیتردا سەلبیترین ڤاھیرەی ئەم مەرحەلەیەش ھێنانەوەی کۆمەڵێک موتەقاعیدە کە بە ھەرچی ئیقتیدارێک شکی ببەن تەقە لە تەئریخی خۆیان ئەکەن، لەم حاڵەشدا ئیتر متمانە نامێنێت، ئەمڕۆ مرۆڤێکی دەمپڕ لە ھەرا ئەبینیت بەڕاست و بەچەپدا پەلاماری پارت و بنەماڵەیەک ئەدات و بە سەرەگانی سیاسی ناو جەستەی کورد ئەیشوبھێنێت، کەچی پاش ماوەیەک وەک موستەشارێکی ئیھمالکراوی ئەو پارت و بنەماڵەیە ھەڵیئەپەڕێنن! ئەمە لوعبەیەکی خەگیرە کە ئیعلامیی حیزبی تەمویلکراوی پارەی ھائیلی گاقەی گەبیعیی ئەیکەن! فەرەیدون عەبدولقادر لە حەربی داخلیدا لە جەناحی ێەقەرەکان بوو چدی پارتی، مام جەلال ھەر عانێک کە بیویستایە ھەموو ڕێگاکان بەسەر پارتیدا دابخات، ئەوا ئەم کابرایەی تەعبیئە ئەکرد و موناسەبەیەکی ئەخولقاند و دەمی ئاواڵائەکرد لە پارتی و ماڵباتی بارزانی، بە لەھجەیەکی محەلی مەنگیقەی سولەیمانی تەجریحی حیسی حیزبیی و موقەدەساتی پارتییەکانی ئەکرد، کەچی ئێستا وەچعەکە چەرخاوە و ئەمیش بەحوکمی میھنەکەی کە “تاجیر”ـە و لە حیکەم و عیبەری سابیقینیشماندا “کاسب حەبیبی خوایە!” ئیتر خواھەڵناگرێت ئێستا لە پارتی پارتیترە، ئێ بەجدی پارتی ئەڵێن حەقە کولی ئەحزاب مرونەت بنوێنن و ڕاچی بن بە تەجدیدی ویلایەتی بارزانی، کەچی ئەم ئەڵێ حەقە عمومیان تەکلیف لە بارزانی بکەن کە قبوڵیکات سەرۆکمان بێت!! ئێ دەی بیللا ئەم بادانەوەیە بۆ تەشویھی شەخێییەتی فەردی کورد خەگەرە، تەحەولی لەو نەوعە خەگەرە بۆ تەربییەی ئەجیال و تەنانەت تەشویھی ڕەئی عامیش ئەکات، جیلێکی فول ڕەزیل و زەلیلی بێ مەبدەئ ئینتاج ئەکات! ئینجا بەڕاستی ئەگەر بارزانی ئەیھەوێت ئۆفەر و دەستەوارەی مەقبول تەسویق بکات با عەلئەقەل لە ڕێگای کەسانێکەوە بێت کە سابیقەی ئەخلاقی و ئیجتیماعییان عەلامەتی ئیستیفھامی لەسەر نەبێت! وەک ئەڵێ ئەم عەبدی خوایە مەسئولم لەم مەعلومەیە و ڕەفیقەکانی جامیعەشم کە ئەکپەرییەتیان لەم شەبەکە ئیجتیماعییەدا حسابیان ھەیە و ئەتوانن بڵێن ڕیوایەتی ئەم حەدەپە خیلافی تیایە؛ ساڵی ۲۰۰٦ ئێمە لە نیھایەتی مەرحەلەی دیراسییدا بووین، بە جەماعی بۆ نانخواردنێک چووینە ڕیستۆرانتی”سلێمانی پاڵاس” کە ئەم کاک فەرەیدونە ئیجاری کردبوو، بەبینینی ئەو حەشاماتە لە گەڵەبەی جامیعیی “بیلئەخەێ لەگیفات!” ھاتە ناومان، پاش قەیرێ لە موجامەلە و حیواراتی نسیەوانی بەحساب لوگفی نواند و وتی تەخفیچاتی نیسبەی سەدی پەنجای حسابەکەتان بۆ ئەکەم. یەکێک لە گەڵەبەکانیش وتی: تەشەکور کاک فەرەیدون ئەوەمان ناوێت، تۆ پێشتر ئەندامی میم سینی یەکێتی بوویت و حەتمەن دەستکراوەیت، ئێمەش وا تەخەڕوج ئەکەین، ئەمر بفەرموو تەعینمان بکە! ئەویش بە ئەوپەڕی لەخۆڕاچی بوونەوە، و بە ئیمایەکی سەر ڕووی کردە مەجوعەیەک لە ھاوڕێ کچەکانمان و وتی: کە دامەزرێن مانگی چەند وەرئەگرن؟ بەشێک لە خوێندکارەکان وتیان: تەقریبەن چوار سەد ھەزار دنیاری بریمەر. ئەویش بە زمانێکی فول سوخرییە و ئیستیھزائەوە وتی: ئەی بۆچی نایەن لای خۆم تەعینتان بکەم، من ھەر ئاوم خواردەوە ھەمووتان بڵێن عافێتت بێت، تا منیش مانگی یەکی چوار سەد ھەزارتان بدەمێ؟!! عەجایەب نیە شەخێییەتێکی وا چەعیفی بەردەم ئەھوائ و ھەوەس ئێستا لەئیعلامەوە بەو خیگابەی عەکسی تەئریخی خۆی قسە بکات، بەڵکو عەجایەب ئەو قەناتەیە کە ئەیھێنێت و لەویش عەجیبتر ڕەئیسی حیزبێکە کە ئەیەوێت لە شارێکی واعی و حەڕوک و سرکدا ئەمانە تەشجیعی ئەھالی بۆ بکەن و ئیعانەیان پێ ئەکات تا لە تەێویتی ئیستیفتا و تەکوینی دەوڵەتدا موناێەرەی بکەن؟! سه‌رچاوه ئاژانسی وڵات Ajansi Wllat\n”هەولێر بوەتە شوێنێكی مەترسیدار بۆ رۆژنامەنوسان و هاوڵاتیان”\t24/06/2017 kurdipostgroupلێدوانێک بنووسە\tnoreply@blogger.com (Wllat Media)\nپەرلەمانتارێكی فراكسیۆنی گۆڕان لە ئەنجومەنی نوێنەرانی عێراق رایدەگەیەنێت؛ هێرشكردنەسەر ماڵی رۆژنامەنوسێك لە هەولێر، پێشێلكارییەكی ئاشكرایە و جەختیش دەكاتەوە؛ ئەو شارە بوەتە شوێنێكی مەترسیدار بۆ رۆژنامەنوسان. سروە عەبدولواحید، ئەندامی لیژنەی رۆشنبیری و راگەیاندن لە ئەنجومەنی نوێنەرانی عێراق لە بەیاننامەیەكدا رایگەیاندوە؛ هێرشكردنە سەر ماڵی یەكێك لە ئەندامانی دەستەی نوسەرانی رۆژنامەی كوردستانی نوێ پیشێلكارییەكی ئاشكرایە بۆ سەر رۆژنامەنوسان و هاوڵاتیان. باسی لەوەشكردوە، هەولێر بوەتە شوێنێكی مەترسیدار بۆ هەڕەشەكردن لە رۆژنامەنوسان و هاوڵاتیان لەلایەن دەزگا ئەمنییەكانی سەربە پارتی دیموكراتی كوردستان و هاوپەیمانەكانیەوە. هەروەک داوای لەكونسوڵخانەی وڵاتان لە هەرێم كردوە بە هۆشیارییەوە مامەڵە لەگەڵ ئەو پێشێلكاریانەدا بكەن كە بەرامبەر رۆژنامەنوسان ئەنجام دەدرێن و داواشی لە رێكخراوە نێو دەوڵەتییەكان كردوە پاڵپشتی لە رۆژنامەنوسانی هەولێر بكەن.\nشکۆ…\t24/06/2017 kurdipostgroupلێدوانێک بنووسە\tnoreply@blogger.com (Wllat Media)\nسەبا ئەحمەد سەرۆک هەمو گەلانی دنیا بۆیە دەوڵەت‌و نەخشەو ئاڵای خۆیان خۆشدەوێ چونکە شکۆیان لەو سنورەدا پارێزراوە، بەهایان لەو ڕەنگانەدا هەیە .. ئەی ئێمە دەوڵەتمان بۆچیە کە شکۆی تاک بەتاکی کورد شکاوە ..؟! سەرۆک بەرلەوەی گشت پرسی بکەیت بڕۆ بگەڕێ، خۆت بخەبری ئەو خەڵکە، بزانە چۆن شکۆ بۆ کوردبون ئەگێریتەوە. چونکە تۆ نازانی شکۆی دەستگێرێک بەعەرەبانەکەیەوە لەناو بازارچۆن ئەشکێت، جا ئەگەر سەری سپی بێت یا دەرچویەکی زانکۆ، كه‌له‌به‌ر هەژاری ئەوکارە بكات‌و بەدەست پۆلیسێکەوە کەبەداری کارەبایی لەشەقامەکان دوری ئەخاتەوە، زه‌لیل بێت؟ تۆنازانی، شکۆی پۆلیسێکی هاتوچۆ چۆن ئەشکێت لەکاتی ئەرکی رۆژانەی خۆیدا لەلایەن کورە مەسئولێکەوە کەبە بەرچاوی ئەو حەشاماتەوە ئەیداتە بەر کلکە دەمانچە لەبەر ئەوەی پێیوتوە کوا مۆڵەتەکەت..یا موخالیفیت..؟! *- شکۆی ئەو قوتابیەی زانکۆ چۆن ئەگێریتەوە بەبێ شەرم بەبەرچاوی هەمو ڕاگەیاندنەکانەوە دەڵێت: لەبەر بێ پارەیی دومانگە سەردانی ماڵەوەم نەکردوەو حکومەتەکەی تۆش داوای ١٠٠هەزار کرێیی بەشەناوخۆی لێ ئەکات.. من دڵنیام تۆ نازانی گەنج چەندە شانازی بەغروری خۆیەوە ئەکات..؟! *- سەرۆک بەر لەگشت پرسیەکەت لیستی ناوی خانەنشینی پێشمەرگەی ڕاستەقینە لە کۆنەجاشەکان جیاکەرەوە. بەوە شکۆ بۆ پێشمەرگە ئەگەڕێتەوە نەک بەبانگەشەی منیش پێشمەرگەم! سەرۆک گرنتی چیە سبەی لەبەناو دەوڵەتەکەتدا موچەی مەلا شوانەکان لە موچەی شەهید هۆجامەکان زیاتر نیە؟ ئاخر ٢٦ساڵە موچەی موستەشارە ئەنفال چیەکان و کۆنەجاشەکان لە موچەی پێشمەرگە شەهیدەکان‌و کەسوکاری ئەنفال‌و شەهیدانی هەڵەبجە زیاترە..؟! سەرۆک چۆن دڵنیاییمان ئەدەیتێ سبەی لەبامەڕنێ شوانێکی کورد لەلایەن جەندرمەیەکی تورکەوە بەرشەق نادرێت؟ فرۆکەکانی تورک گوندەکانی بناری قەندیل بۆردومان ناکەن؟ ئیتلاعاتێکی ئێرانی لەناو جەرگەی شاره‌كانی كوردستاندا، پێشمەرگەیەکی رۆژهەڵات تیرۆرناکات؟..! سەرۆک شکۆ بۆ سۆزی نەتەوەی بگێڕەوە کە ٢٦ساڵە بەردەوامن لەشکاندنی. لەبری فەرشی سور بۆ ئەردۆغان باوەش بەصاڵح موسلیمدا بکە، لەبری گرێبەستی ٥٠ ساڵەی نەوت لەگەڵ تورکیا سنوری رۆژئاوا واڵاکە، لەبری بانگەشە بۆ ئاکپارتی جاڕی کوردبونی هەدەپە بدەو پشتیوانی لەدەمیرتاش بکەو سەردانێکی ئیمرالی بکەو لەبری قاسم سولەیمانی سوپاسی پێشمەرگەکانی هەدەپەو پەکەکەو یەپەژەو دیموکرات و کۆمەڵەبکە. سەرۆک ئەمانە هەموی بەیەک شت ئەکرێت گێڕانەوەی شکۆ بۆ یاسا کە ئێوە بە ویستی خۆتان‌و بۆ مەبەستی خۆتان ئەیشکێنن. گەر ئەتەوێ دەوڵەتێکی پڕشکۆت هەبێ بۆتاک و بۆکۆ، رێزی یاسایەک بگرە خۆت واژۆت کردوە، لەپۆستەکەت وەرە خوارەوە. تۆ رێز لەیاسابگریت کەس ناتوانێ دەستەڵاتی عەنتەریات بۆخۆی بەکابێنێ. ببورە کە دەڵێم سەرۆک، بەزمانی پارتیەک وەک سەرۆکی پارتی پێتدەڵێم سەرۆک، چونکە تۆ کاتی یاساییت تەواو بوە، هیچ کەس ناتکات بەسەرۆکی هەرێم ..!!


بەڕێوەبەرایەتیی ئاسایشی سلێمانی دەستگیرکردنی باندێكی هه‌ڵخه‌ڵه‌تاندن و فریودانی ڕاگەیاند و ئاشکرایکردووە، باندەکە لەڕێگەی ئافرەتەوە خەڵکیان هەڵخەڵەتاندووە و دواتر ماڵەکانیان تاڵان کردوون، دەشڵێت، چەکێکی ئێم فۆڕ و بڕێک پارەشیان پێگیراوە.\nئەمڕۆ سێشەممە، 29ی ئەیلولی 2020، لە ڕاگەیەندراوێکدا به‌ڕێوه‌به‌رایه‌تی ئاسایشی سلێمانی ڕایگەیاند: "به فه‌رمانی دادوه‌ر و به‌پێی مادده‌ی ( 444) له‌یاسای سزادانی عیراقی باندێکی پێنج کەسیمان دەستگیرکردووە کە هه‌ستاون به فریودانی چه‌ند كه‌سێك له‌ڕێگه‌ی ئافره‌ته‌وه و دواتر ماڵه‌كانیان تاڵانكردون و پاره‌وچه‌ك و ئاڵتونیان لێ دزیون."\nئاماژەی بەوەشکردووە، له‌هه‌ندێك تاواندا له‌ڕێگه‌ی مامه‌ڵه‌ی كڕین و فرۆشتنی ئۆتۆمبێله‌وه ده‌ستی چه‌ند كه‌سێكیان بڕیوە و له‌هه‌مان كاتدا مامه‌ڵه‌یان به شوێنه‌واری به نرخ و گرانبه‌ها و مێژوییه‌وه كردووه.\nئاسایشی سلێمانی بەمشێوەیە ناسنامەی پێنج تۆمەتبارەکەی ئاشكراکردووە: " م،ك،ك له‌دایكبوی ساڵی 1986، د،ا،ح له‌دایكبوی 1990، ا،ج،س له‌دایكبوی 1988، ا،ع،ح له‌دایكبوی 1995 ڕه‌گه‌ز مێ، چ،ح،ح 1990 ڕه‌گه‌ز مێ."\nبەگوێرەی ڕاگەیەندراوەکەی ئاسایشی سلێمانی، له‌كاتی ده‌ستگیركردن و پشكنینی ماڵه‌كانیان چه‌ندین پارچه چه‌ك و زێر و بڕه‌پاره‌یان پێ گیراوه كه بریتین له (یه‌ك چه‌كی ئیم فۆر ، یه‌ك ده‌مانچه ، بڕی 2650 درهه‌می ئیماراتی).\nئەوەش هاتووە، سه‌رجه‌میان دانیان به‌تاوانه‌كانیاندا ناوه و ڕووبه‌ڕووی یاسا كراونه‌ته‌وه و لێكۆڵینه‌وه له‌گه‌ڵیاندا بەردەوامە.\nئەوەش لەکاتێکدایە، دوێنێ دووشەممەش ئاسایشی سلێمانی دەستگیرکردنی سێ ئافرەت و پیاوێکی ڕاگەیاند کە بەناوی سواڵکردنەوە چوونەتە ماڵان و دزیان لێکردوون.


زانایان: پێویستە گرنگیی زەردەواڵەکان بزانین\n20927 جار خوێندراوەتەوە\nزانایانی ئینگلتەرا توێژینەوەیەکیان لەسەر زەردەواڵەکان ئەمجامداوە و گرنگیی ئەم مێرووەیان خستووەتەڕوو.\nلە بابەتێکدا کە لە ماڵپەڕی بی بی سی بڵاوکراوەتەوە ئاماژە بەوە کراوە، لە ئەنجامی ئەو توێژینەوەیەدا چەندین ئاماریان لەبارەی ڕێژە و جۆر و شوێنی زەردەواڵەکان لە کێڵگە و دارستان و دێهات و شارۆچکەکاندا وەرگرتووە.\nتوێژەران پێیانوایە ئەم جۆرە مێرووە ناوی بە خراپ رۆشتووە، بەڵام پێویستیان بە گرنگیپێدانە، ئەم مێرووانە بە واژەی وەکو "بێزارکەر و بێسوود" وەسفدەکرێن، بەڵام بە پێچەوانەوە جۆرە دروستکراوێکی بەسوودن، چونکە کۆنترۆڵی مێرووە زیانبەخشەکان دەکەن و رێ لە ئافات دەگرن.\nدکتۆر سیریان سامەرز لە زانکۆی لەندەن بە بی بی سی ڕاگەیاندووە، "هەنگە بێ هەنگوینەکان (زەردەواڵەکان) لابەری لەناوبەرە سروشتییەکانن و بە نەبوونی ئەوان ناچاردەبوین بۆ کۆنترۆڵکردنی مێرووە زیانبەخشەکان بابەتی لەناوبەری زۆر زیاتر بەکاربهێنین."\nزاناکان ئەوەیان خستووەتەڕوو، ئەمانە کۆمەڵێکی بەدناوی دنیای مێرووەکانن و نیگەرانییەکە لەوەدایە بەهۆی پێوەدانەکانیانەوە بە زیانبەخشیان دەزانین، لەکاتێکدا دەبێت بە سوودبەخش سەیربکرێن و بوونیان بە هەند وەربگرین، ئەوان بەردەوام خزمەتی ئێمە دەکەن ئێمەش ئەو خزمەتە نابینین.\nدکتۆر سامەرز و پرۆفیسۆر ئادەم هارت لە زانکۆی گڵاستەر Gloucester، بیرۆکەی توێژینەوەی ئەم مێرووەیان پێشکەش کرد تا ببێتە هۆی گرنگیپێدانی ئەم مێرووە و نەخشی ئەوان لە سروشت دا.\nلە کۆی دوو هەزار کەس لەم پرۆژەیەدا (هاوڵاتییان و زانایان) تا کۆتایی هاوینی ٢٠١٧ بەشدارییان کرد و، زیاتر لە شەش هەزار نمونەیان بۆ ناسینەوە کۆکردەوە، ئەم ئامارانە بەکارهاتن بۆ نەخشەی بڵاوەپێکردنی زەردەواڵەی سوور و زەردەواڵەی بێ هەنگوین.\nزەردەواڵەی ئەڵمانی و زەردەواڵەی زەردپۆش باوترین جۆر بوون، کە هەریەکەیان ٤٤%ی کۆمەڵەکەیان پێکدەهێنا، زەردەواڵەی سوری ئەوروپی ٦%ی کۆمەڵەکە بوون، دوو جۆری دەگمەنیش دۆزرانەوە.\nئەنجامەکانی ئەم توێژینەوەیە لە رۆژنامەی (پارێزگاری لە مێرووەکان و جۆرەکانیان) بڵاوکراوەتەوە، پرۆفیسۆر ئادەم هارت وتوویەتی، ئەم جۆرە توێژینەوەیە ڕێگایەکی سادە و کاریگەرە بۆ گرنگیدان بە ژیانی کێوی و ئەمە کۆکراوەی زانیارییە سەرەتاییەکانە.